text:
SHANGA, NI GUTE UMUKOBWA YAKORESHA RIMWE GUSA KIRIYA KININI k’INGOBOKA KIBUZA GUSAMA?
Nshuti yange, reka mbanze mbwire ba Ni Nyampinga batari bazi iki kinini, ko koko, hari ibinini bibuza gusama, umukobwa cyangwa umugore ashobora kunywa yitabara, igihe yakoze imibonano mpuzabitsina idakingiye kandi atabishaka, cyangwa se igihe yari yikingiye ariko hakagira impamvu ituma akeka ko ashobora gusama kandi atari yabiteganyije. Urugero ni uko ashobora kuba yakoreshaga agakingirizo, ariko mu buryo butunguranye kagacika. Muri iki gihe, ufata ibyo binini bibuza gusama. Kandi uko ubinywa vuba, ni na ko amahirwe y’uko biza kukugirira akamaro yiyongera. Kuko iyo ubinyweye warangije gusama, ntacyo bikumarira. Ntibikuramo inda.
Wibazaga rero uko umukobwa abikoresha. Ibi binini ubigura muri farumasi, cyangwa ukabihabwa na muganga, cyangwa se ukabikura ku kigo nderabuzima. Ubiguhaye muri aba mvuze, akubwira uko ubikoresha bitewe n’ubwoko bw’ibyo baguhaye, kuko bibamo amoko menshi. Wanamubaza uko ugomba kubinywa niba abiguhaye ntahite agusobanurira. Ni ngombwa cyane gukurikiza amabwiriza.
Gusa, zirikana ko iyo ukoresheje ibi binini wirinda inda utateganyije, ariko ntabwo uba wirinze indwara zandurira mu mibonano mpuzabitsina, zirimo na Sida. Ikindi kandi, ubikoresha witabara, ntabwo ari ibyo gukoresha buri gihe. Kuko hari ibindi byabugenewe.


c: text/html

text:
Mu mwaka amafaranga y’ikigega ‘Iterambere Fund’ yiyongereyeho 65%
Yanditswe na MUTUNGIREHE SAMUEL
Umuyobozi Mukuru w’Ikigo k’Ibigega by’Imari mu Rwanda (RINT), Gashugi André, atangaza ko Abanyarwanda bakomeje gusobanukirwa akamaro ko kwizigamira bigamije ishoramari mu kigega ‘Iterambere Fund’, aho mu mwaka umwe amafaranga y’iki kigega yazamutseho 65%, ava kuri miliyari imwe n’ibice bine agera kuri miliyari ebyiri n’ibice bitatu.
Mu kiginiro kihariye Gashugi André yagiranye n’Imvaho Nshya, yavuze ko mu gihe cy’umwaka umutungo w’iki kigega umaze kuzamuka ku gipimo cya 65%. Yagize ati “Urebye nko mu kwezi kwa Nyakanga 2017, ikigega cyari gifite amafaranga 1,434,910,000, ubu mu mpera z’ukwezi kwa Kamena 2018 tukaba twari dufite amafaranga 2,314,888,000.
Ikigega gikomeje kuzamuka neza biturutse cyane cyane ku bantu bashaka kwizigamira, bashaka gushora imari kuko ari ahantu heza ho gushora amafaranga yabo kuko ni ikigega kizewe, bigaragara ko amafaranga acunzwe neza kuko yashowe ahantu hashobora gutanga inyungu ugereranyije n’ubundi buryo busanzwe hanze aha ku muntu wifuza kuzigama amafaranga ye ku nyungu nziza.
Ikindi ni uko dukomeje ubukangurambaga bwo kubwira no gusobanurira abantu ngo bizigamire, bazigamire abana babo kuko ntawumenya uko ejo hazaba hameze. Kugira ngo umuntu azagire icyo ageraho, ni uko aba afite ubwizigame, ni uko aba afite igishoro kandi igishoro gituruka mu mafaranga umuntu aba yizigamye”.
Umuyobozi Mukuru wa RNIT yakomeje avuga ko imicungire myiza y’ikigega yagize akamaro no ku gaciro k’umugabane umwe aho umaze kuzamuka kugera ku 10%.
Ati “31 Nyakanga 2017, umugabane wari amafaranga 107.73. Uyu munsi ni 117.83; bivuze ko umuntu waba umazemo umwaka, niba umugabane ugeze ku mafaranga 117.83 ubu yaba yariyongereho agera ku 10%”.
Yakomeje avuga nk’ikigega gifasha Abanyarwanda b’ingeri zose kwizigama bahereye ku mafaranga make 2000, bazakomeza ubukangurambaga bugere kuri buri muturage bityo umuntu wese ushaka kwizigamira amenye ayo mahirwe igihugu cyashyizeho yo kwizigamira no gushora imari binyuze mu kigega ‘Iterambere Fund’.
Bamwe mu bakomeje gushora amafaranga yabo bagura imigabane mu kigega ‘Iterambere Fund’ barimo abantu ku giti cyabo, amakoperative, abakozi n’ibigo n’abandi bagenda babyumva kandi bitabira, bagura imigabane bagamije kwizigama bigamije ishoramari.
Ikigega ‘Iterambere Fund’ cyatangijwe mu mpera z’umwaka wa 2016, amafaranga y’abaguze imigabane acungwa mu buryo bwizewe bihagarikiwe na Banki Nkuru y’u Rwanda mu rwego rwo kuzamura umuco wo kwizigama hagamijwe ishoramari aho abantu bagura imigabane bakizigamira mu buryo bugamije inyungu, uwaguze imigabane akaba ashobora no kuyitangaho ingwate muri banki bityo akiteza imbere mu gihe abandi bataka igishoro.

robotstxt: allowed

filter: keep


text:
Muhamed yishimiye inzu yahawe itumye atazongera kurarana n’abana
Kadaffi Muhamed umwe mu baturage bahawe inzu n’Akarere ka Rubavu, avuga ko yakijijwe ikimwaro cyo kurarana n’umugore n’abana bakuru mu cyumba kubera kutagira inzu yujuje ibyangombwa.
Kadaffi Muhamed hamwe n’abandi baturage umunani bahawe inzu n’ubuyobozi bw’Akarere ka Rubavu mu Murenge wa Bugeshi akagari ka Hehu, ni umudugudu utujwemo abasangwabutaka, ariko bamwe inzu zari zarabasenyukiyeho babura aho kuba bacumbikirwa n’abaturanyi babo.
Kadaffi Muhamed wahawe inzu y’ibyumba bibiri irimo n’ibikoresho byo mu nzu, avuga ko inzu yahawe imukuye mu kaga.
Agira ati “Inzu ni umutamenwa, twari dusanzwe tuba mu nzu z’imbaho na bwo inzu y’ibyumba bibiri tukayihuriramo turi imiryango ibiri, byari ikibazo gikomeye ku muntu w’umugabo kugira ngo uganire n’umugore uryamanye n’abana”.
Muhamed ufite abana bane n’umugore avuga ko ubuzima bari babayeho butari buboroheye kuko inzu bari basanganywe yasenywe n’umuyaga bakajya gucumbika.
Ati “Inzu yacu yari yarasenywe n’umuyaga tujya gucumbika ariko na bwo bigoye, ubu rero turashima Perezida Kagame ugiye kudutuza mu nzu y’umutamenwa, ni bwo bwa mbere ngiye kuba mu nzu ya sima”.
Ahishakiye Furaha ni umubyeyi w’abana batandatu, na we yashyikirijwe inzu yo guturamo nyuma y’imyaka aba mu nzu iva.
Ati “Nabagaho mu nzu irengerwa n’amazi ari ikirangarizwa, none bampaye inzu ngari ntari narabashije kwiyubakira, ndashima Leta yanzirikanye ikangenera na matera n’ibyo gutunga umuryango, ndizeza ubuyobozi ko nzayifata neza kandi icyo nzasabwa gukora nzagikora”.
Henshi mu Rwanda abasangwabutaka aho bahawe amazu bashinjwa kutayafata neza, icyakora abatuye i Bugeshi bavuga ko bazi agaciro k’inzu bahawe kuko bari bazikeneye.
Cyamakara Jean Pierre avuga ko n’ubwo atazi gukoropa agiye kubyiga ku girango inzu yahawe azayifate neza.
Ati “Izi nzu tuzibonye twari tuzibabaye, tuzazifata neza ndetse tuzigirire isuku kugira ngo zitagira ikibazo tukaba twazibura”.
Ishimwe Pacifique umuyobozi w’Akarere ka Rubavu wungirije ushinzwe imibereho myiza y’abaturage, avuga ko abahawe inzu bari babayeho mu buzima butari bwiza.
Ati “Bari babayeho mu buzima butari bwiza, inzu babamo zarashaje zitabereye Umunyarwanda mu gihe tugezemo, kububakira biri mu mihigo, tukaba tubatuje mu mudugudu w’imiryango 45, kandi na bo babanaga inzu tuzazivugurura zirusheho kuba nziza”.
Ishimwe avuga ko mu karere bubakiye 122, hasanwa 698, hubatswe ubwiherero 110 hagasanwa 830. Avuga kandi ko ibirebana n’abahabwa inzu bakazicana cyangwa bakazangiza bitazasubira.
Ati “Mu bibazo twakemuye ni ukubakisha ibikoresho bikomeye ndetse inzu irimo sima ituma abaturage batazicanamo no gucana bimwe mu bizubatse, icyo tuzakomeza kubafasha ni ukugira imibereho myiza begerezwa amajyambere nk’amashanyarazi n’imirasire y’izuba”.
Ubuyobozi bw’Akarere ka Rubavu buvuga ko bwakoze iki gikorwa mu rwego rwo kwesa imihigo y’umwaka wa 2020-2021 bwari bwahize mu gukemura ibibazo bibangamiye imibereho myiza y’abaturage.


text:
Iri koranabuhanga ryatangirijwe mu Murenge wa Nyamugali mu matsinda 103 akunze gukorana bya hafi na Kiliziya Gatolika binyuze muri Komisiyo y’Ubutabera n’Amahoro ya Diyosezi Gatolika ya Kibungo binyuze muri Caritas.
Buri muturage akoresheje telefoni ye, azajya yohereza amafaranga mu buryo bwo kwizigamira bamuhe ubutumwa bugufi bumwereka ko yayohereje bibafashe mu kwizigama no kugurizwa.
Iri koranabuhanga ngo rizanafasha mu gukemura amakimbirane yavukaga mu kwizigama mu gihe cya COVID-19, amakimbirane akaba akunze kuvuka igihe cyo kugabana, kwambura mu matsinda ndetse n’uburyo bwo gutanga inguzanyo mu buryo butanoze.
Ikindi ni umutekano w’amafaranga kuko igihe cyo kugabana byabasabaga kwicara bafite amafaranga menshi bari kugabana ku buryo habaga hari impungenge ko haza umujura cyangwa umugizi wa nabi akayabatwara.
Gatera Joseph uyobora rimwe mu matsinda yatangiye ubu buryo, yavuze ko babwishimiye cyane ngo kuko ubusanzwe bwagaragaragamo amakimbirane menshi.
Yagize ati “Igihe cyo kugabana umugore twamaraga kumuha umugabane we, umugabo we akaba yahageze agashaka ko ayamuha yose cyangwa amuhaho ayo kunywa inzoga, umugore yabyanga kuko aba afite umushinga yayapangiye ubwo amakimbirane akavuka tukajya gukiza. Ikoranabuhanga ho tuzajya tugabana ayabone kuri telefoni atari ukuyahabwa mu ntoki, bizakemura icyo kibazo.”
Akirabaje Gregoire uyobora irindi itsinda we yagize ati “ Ubu buryo buziye igihe kuko hari amakimbirane twahuraga nayo azashira. Nk’ubu hari abantu bitwazaga COVID-19 ntibizigame twababaza bati guterana ntibyemewe bigatera amakimbirane.”
Yongeyeho ati “Ubu rero bazajya bakoresha telefoni mu kwaka inguzanyo wasangaga hari aho abayobozi b’amatsinda biha menshi cyangwa bakiguriza kenshi, ubu rero ikoranabuhanga ntirizabibemerera.”
Umuyobozi wa Komisiyo y’Ubutabera n’Amahoro muri Diyosezi ya Kibungo, Padiri Aimable Ndayisenga, yavuze ko impamvu nyamukuru bafashije aba baturage mu kwizigama bakoresheje ikoranabuhanga, byaturutse ku cyorezo cya COVID-19.
Ati “Ingamba zashyizweho zabuzaga abantu guhura bityo kwizigama bikagorana hamwe hakavuka amakimbirane. Hari n’abahanwaga kuko bahuye bibujijwe. Ibi bizanafasha mu iterambere ry’amatsinda kuko bizatuma umutungo wayo ucungwa neza.”
Komisiyo yifashishije kompanyi ya Exuus Ltd isanzwe ikora ibijyanye n’ubu buryo bwo kuzigama hifashishijwe ikoranabuhanga, ikaba inafite uruhushya rwa Banki nkuru y’u Rwanda.
Uretse kuba umunyamuryango yakwizigama, ashobora no kwaka inguzanyo akoresheje telefoni ye maze abashinzwe inguzanyo mu itsinda bakayemeza ubundi agahita amugeraho atavuye aho ari kuko ahita ajya kuri konti ye.
Biteganyijwe ko iri koranabuhanga rizagezwa no mu yandi matsinda yatangijwe na Caritas Kibungo ari hirya no hino muri Diyosezi Gatolika ya Kibungo agera ku 1.146.


text:
Umuramyi Vedaste N. Christian Yasohoye Indirimbo Nshya “Ntiwihemukire” Ishingiye ku Buhamya Bw’ibyamubayeho.
Yanditswe na: Ubwanditsi2020-05-28 05:12:46
Umuramyi Vedaste Niyondora Christian ukunzwe n’abatari bake bishingiye ku ndirimbo yagiye akora zigakora ku mitima y’abazumvise nk’iyitwa “Uzi gukunda” yakunzwe n’abatari bake, kuri ubu yasohoye indirimbo nshya yise “Ntiwihemukire” ikubiyemo ubutumwa bw’ihumure bwo kubwira abantu kugarurira Imana ikizere no kutiheba, ko Imana itabibagiwe.
Christian avuga ko iyi ndirimbo ikubiyemo ubutumwa we ubwe yahawe n’Imana ubwo yari ari mu bihe bitari bimworoheye. Ati: “Hari igihe cyageze ngira ibibazo bikomeye, aho natekerezaga ko no gupfa bindutira kubaho, ku bw’amahirwe ntarihemukira nibwo Imana yohereje umuntu wayo araza ambwira ubwo butumwa mu buryo bumeze nk’ubuhanuzi. Uko yabimbwiye niko nabiteruye nkabiririmba mu gitero cya mbere n’icya kabiri na ‘chorus’.”
Akimara kumva ubwo butumwa ngo yumvise asubijwemo imbaraga, asaba Imana imbabazi, ni nabyo yahise ashyira mu gatero ka nyuma, ati “Mbwira Imana nti ndabyumvise, hanyuma nyambika imbaraga mbashe gukiranuka no kubigenderaho….ariko mu by’ukuri navuga ko atari njye wayanditse, ahubwo ni ‘message’ Imana yampaye ndavuga nti ubu butumwa uwabutanga ahari mwuka wera yabuherekeza bugafasha n’abandi”.
Christian kandi avuga ko kuba ayisohoye muri ibi bihe bitoroheye abantu benshi, atariko we yabiteguraga ngo kuko “uko nabyifuzaga yakabaye yarasohotse umwaka ushize ariko ntibyakunda igenda igira utubazo, abacuranzi twifuzaga ko bazayicurangamo bigenda bigoranamo gakeya, ariko navuga ko ari umugambi w’Imana kugira ngo iboneke muri iki gihe, ntabwo njye narinzi ko hazaba ibihe bimeze gutya, ni indirimbo imaze imyaka irindwi yanditse nyifite”. Arakomeza kandi ati:”kuba isohotse ubu ngubu ni ubushake bw’Imana kuko bisa naho bigoye abantu benshi”.
Indirimbo “Ntiwihemukire”, Christian avuga ko yifuza ko abantu bazayumva “bazayivomamo ubuzima bw’Ubumana, bakongera kumva urukondo rw’Imana, bakagarurira Imana icyizere, ari abakomeye bakarushaho gukomera ndetse n’abacitse intege bagakomezwa, Imana iracyafite imigambi myiza ku buzima n’ubugingo bwacu”.
Umuhanzi Christian usanzwe umenyereweho kugira indirimbo zirimo amagambo akora ku mitima ya benshi, avuga ko mu myandikire y’indirimbo ze ikintu kimufasha ari uko atajya atanga ubutumwa butabanje kumukoraho ngo bumufashe ubwe. Akenshi ngo iyo ari mu bihe byo gusenga no gusoma ijambo ry’Imana akagira ubutumwa yumva bumufashije bukamutindamo, nibwo ashyira mu ndirimbo akabusangiza abandi.
Christian avuga ko hakiri indirimbo nyinshi afite muri ‘studio’ azagenda asohora uko azashobozwa, gusa akavuga ko bigoye muri ibi bihe kugira indi mishinga umuntu yateganya abantu bataramenya aho byerekeza.
Christian kandi ashimira cyane abantu bagaragaza ko bishimira ibyo akora, akabasaba kugumya kumushyigikira no kumutera imbaraga, bakanamufasha kugeza ubutumwa aririmba ku bantu benshi bashoboka. Yongeraho kandi ati:” ibihe byose umuntu yaba arimo byaba ibyiza cyangwa ibibi, gahunda ya Kristo yo kugaruka irakomeje, gukizwa no kwera imbuto nabyo dukwiye kubikomeza kubera ko isaha ku isaha twakumva impanda kandi gahunda ni ku bicu”.
source: nkundagospel.rw
INDIRIMBO “NTIWIHEMUKIRE” YA CHRISTIAN N. VEDASTE WAYUMVA HANO:


text:
Intumwa za Namibiya zashimye uko u Rwanda rufasha urubyiruko
Yanditswe na SEZIBERA ANSELME
Itsinda ry’Abagore 5 bahagarariye abandi mu bagize Inteko Ishinga Amategeko mu gihugu cya Namibiya bakoreye uruzinduko rw’iminsi 6 mu Rwanda bashima gahunda zinoze igihugu gifite zifasha urubyiruko.
Uru ruzinduko rugamije kwigira k’u Rwanda inzira rwanyuzemo n’uburyo rwakoresheje mu kurwanya ubushomeri by’umwihariko mu rubyiruko ndetse n’abagore.
Margaret Nkungano Mahoto uyoboye iryo tsinda ry’abavuye Namibiya, avuga ko baje mu Rwanda kureba uburyo barwigiraho uko inzego zinyuranye zagiye zitera imbere, uburyo bwo guhanga imirimo n’ibindi.
Agira ati “Nta bwo ushobora kumva urubyiruko rwijujutira kutagira icyo rukora, rudafite umurimo kuko ureba hirya hino ukabona rufite icyo rukora bose twavuga ko bafite akazi, nta kindi bikomokaho uretse kuba igihugu gifite gahunda nziza zinoze kigenderaho kandi zifasha n’urubyiruko byongeye n’abagore bakabona akazi.
Mu gihugu cyacu urubyiruko rusoje amashuri rusuzugura imirimo rukanga gukora, ubutaka usanga budupfira ubusa, nta gahunda na politiki by’ubuhinzi zifatika wahabona, navuga ko urubyiruko n’abagore muri Namibiya babayeho mu bukene kuko usanga benshi bataka ubushomeri”.
Margaret avuga ko muri rusange urubyiruko rugera kuri 50% nta kazi rufite rubayeho mu bushomeri iwabo kandi hakaba hataragaragara uburyo bwo gukemura icyo kibazo.
Perezida w’Umutwe w’Abadepite, Hon. Mukabalisa Donatille, yavuze ko hari byinshi iryo tsinda rizigira ku Rwanda nk’uko babyifuje cyane cyane uburyo nk’igihugu cyashyizemo imbaraga kugira ngo kirwanye ubushomeri mu rubyiruko nka kimwe mu by’ibanze.
Hon. Mukabalisa agira ati “Icya mbere ni uko hariho ubushake bwa politiki, icya kabiri hari uburyo bwashyizweho haba mu rwego rw’amategeko, haba mu rwego rw’ibigo bitandukanye biba byarashyizweho kugira ngo icyo kibazo abantu bakirebe kandi bakigire icyabo banabirebeye mu burezi.
Mu guhangana n’icyo kibazo mu Rwanda hanubatswe inzego kandi hagakurikiranwa uburyo zikorana kugira ngo zishyire imbaraga hamwe bityo icyo kibazo cy’ubushomeri mu rubyiruko, kirebana no kurwigisha, kuruhindura imyumvire bakumva ko basabwa kwigishwa guhanga imirimo kandi banatanga imirimo bakareka kumva ko biga bagamije kujya kuyisaba”.
Hon. Mukabalisa ashimangira ko hari ubumenyi izo ntumwa ziri buhabwe kuko mu gihe zifite mu Rwanda zizagenda zihura n’inzego zinyuranye.
Atangaza ko zizagira umwanya wo guhura na Minisiteri ifite urubyiruko mu nshingano, bakazahura na Minisiteri ifite umurimo mu nshingano, Ikigo k’igihugu gishinzwe guteza imbere imyuga n’ubumenyingiro (WDA), bakazanagira umwanya wo kuganira na komisiyo y’Inteko Ishinga Amategeko ishinzwe izo nshingano kugira ngo na bo bazabashe gukora ibyo bumva byabagirira akamaro mu gihugu cyabo.
Mu kurushaho kumenya icyo u Rwanda rwasanze rwakwigira ku gihugu cya Namibiya nyuma y’ibiganiro byabanje, Hon Mukabalisa yagize ati “Kugeza ubu ibyo twabajije twumvise basa nk’aho bagifite intambwe ndende yo gutera ari nayo mpamvu baje kwigira ku gihugu cyacu kubera ko amakuru bafite ari ay’uko hari intambwe tumaze gutera igaragara kandi hari n’ubushake bwo gukomeza gutera izindi nyinshi kuko nubwo tuvuga ko hari izimaze guterwa hari byinshi dusabwa gukora ariko icya ngombwa ni ukugira ubwo bushake kandi tukanamenya ko hari ibyo tugisabwa gushyiraho nk’uburyo bushoboka kugira ngo tubashe kugera ku byo twifuza”.
Hon. Mukabalisa avuga ko mu guhanga akazi hashobora no kwifashishwa ubutaka igihugu gifite kuko bagaragarije Abanyanamibiya uburyo hashyizweho itegeko ry’ubutaka, bamenyeshwa icyo riteganya n’uburyo rigirira akamaro ababufite kugira ngo babe babutangaho ingwate babone amafaranga yabafasha gukora indi mirimo itari iy’ubuhinzi cyangwa n’ijyanye nabwo.


text:
Dusengiyumva Samuel akomoka mu cyahoze ari Komini Ntongwe, ubu ni mu Karere ka Ruhango. Yarokotse Jenoside yakorewe Abatutsi mu 1994, afite imyaka 13 gusa.
Mu buhamya bwe, Dusengiyumva avuga ko yavukaga mu muryango w’abana batanu, abo bavukana uko ari bane ndetse n’ababyeyi babo bakaba barishwe muri Jenoside, arokoka wenyine binyuze mu nzira ndende kandi igoye.
Nubwo ababyeyi be bishwe muri 1994, ariko na mbere yaho baratotezwaga mu buryo butandukanye. Avuga ko se yari umushumba w’itorero (Pasiteri), naho nyina akaba yari umuganga, ayobora ikigo nderabuzima.
Akenshi ngo se yababwiraga ko kuva muri 1973, yari ageze mu mwaka wa gatanu w’amashuri yisumbuye, ariko nubwo atigeze ahagarika kwiga, yarinze yicwa muri 1994, atarangije iyo myaka ibiri ngo abone impamyabumenyi ye.
Dusengiyumva avuga ko kuba se atarabonaga impamyabumenyi, bitaterwaga n’uko yari umuswa, kuko ngo bajyaga babona indangamanota ze, bakabona atsinda neza, gusa ngo iyo umwaka w’amashuri wajyaga kurangira, ntibaburaga ibyo bamushinja, rimwe na rimwe akanafungwa, bityo akadindira.
Nyina na we, nubwo yari umuganga bahoraga bamutumiza kuri parike (ubushinjacyaha), bamushinja ko ahungabanya umutekano w’igihugu kandi ngo ntabyo yabaga yakoze.
Mu gihe cya Jenoside muri 1994, indege y’uwari Perezida w’u Rwanda icyo gihe imaze guhanuka, ku itariki ya 07 Mata, ngo nta kintu kidasanzwe cyabaye aho bari batuye, keretse amarondo yatangiye gukorwa, ku buryo umuntu yari gutekereza ko hari ikintu kibi kigiye kuba.
Mu minsi mike yakurikiyeho, batangiye kubona abantu bahunga baturuka mu Bugesera, batemaguwe, abandi batwikirwa. Kugeza ku itariki ya 12 Mata, ngo nibwo ibitero byatangiye kwica Abatutsi no kubatwikira aho muri Komini Ntongwe.
Umunsi wakurikiyeho nibwo uwari Burugumesitiri wa Komini Ntongwe witwaga Kagabo yagiriye inama abaturage bo muri za segiteri zose yo guhungira kuri Komini, ngo kuko bazaharindirwa.
Uko birwanyeho
Dusengiyumva, avuga ko umutekano bari bijejwe kubona kuri Komini ntawo babonye, kuko ngo intego yari ukubakusanyiriza hamwe, kugira ngo babone uko babica. Ngo hari hateraniye abantu benshi bagera nko ku bihumbi ijana, ariko nta mazi yari ahari, nta cyo kurya, mu by’ukuri ngo bwari ubuzima bugoye cyane.
Nyuma y’iminsi ibiri, ibitero by’interahamwe byatangiye kubasanga kuri Komini, bagerageza kwirwanaho nubwo nta ntwaro babaga bafite, kuko Umututsi wageraga aho kuri Komini, Burugumesitiri n’abapolisi bahitaga bamwambura icyo yabaga yitwaje cyose, yaba inkoni cyangwa umuhoro, bikabikwa.
Birwanyeho rero bakoresheje amabuye, abana n’abagore bakayarunda, abagabo n’abasore bakayatera. Iminsi ibiri ibanza basubijeyo ibitero, ku munsi wa gatatu igitero cyaje kirimo n’abasirikare bica abantu batanu, mu bageragezaga kwirwanaho, bahita batangira kubona ko ibintu bikomeye.
Nyuma y’icyo gitero byagaragaye ko batazashobora kubatsinda aho kuri Komini, kuko hari ahantu ku musozi, igitero kikaza bakibona, bakitegura. Burugumesitiri Kagabo yahise atumiza abandi basirikare n’abajandarume ndetse n’abapolisi kuri Superefegitura ya Nyanza n’iya Ruhango, icyo gihe arangije abwira Abatutsi bari bahungiye kuri Komini ko kuhabarindira bitagishobotse.
Uwo Burugumesitiri Kagabo yabagiriye inama yo guhungira kuri Superefegitura ya Ruhango, ariko wari umutego, kuko inzira iva aho kuri Komini igana kuri Superefegitura yanyuranga ahantu hari ikibaya cyitwa Nyamukuma kiri hagati y’imisozi, aba ari ho babategera igico, kuko ntibashoboraga kwirwanaho.
Ku itariki 20 Mata, Abatutsi bavuye kuri Komini bagerageza kujya kuri Superefegitura bageze muri icyo kibaya, basanga bahabategeye, barabarasa babatera za gerenade, ku buryo nko mu minota mirongo itatu bamaze barasa, Abatutsi bari bahunze, hafi ya bose bari baryamye hasi, abenshi bapfuye.Nyuma interahamwe ziraza zirabatemagura kuko ntibashoraga kwirwanaho.
‘Mujyane, hari igihe ari we wazarokoka!’
Dusengiyumva avuga ko aho ari ho yatandukaniye n’umuryango we, icyakora ajyana na murumuna we umwe na Nyirarume, bagenda bahunga baza kugera i Shyogwe, Nyirarume amushyira mu muryango wari inshuti z’iwabo, na murumuna we bamuhisha mu wundi muryango baturanye,naho uwo Nyirarume akomereza i Kabgayi aho yaje kwicirwa na we.
Nyina wa Dusengiyumva na we yaje kugera aho i Shyogwe, we yihisha mu cyumba cy’ishuri, nyuma igihe cyo guhunga kigeze, kuko ingabo za RPF, zagendaga zisatira aho i Shyogwe, umugore wo mu rugo rwari ruhishe Dusengiyumva yagiye kubaza nyina ati, “Ese uyu mwana ko nari muhishe tukaba tugiye guhunga muguhe cyangwa se tujyane?”
Nyina wa Dusengiyumva ngo yamusubije ijambo rikomeye ryamuherekeje mu buzima bugoye yanyuzemo nyuma ya Jenoside. Ngo yaramubwiye ati, “Uwo mwana n’ubundi ni wowe wari umuhishe mujyane, hari igihe ari we wazarokoka.”
Uko ni ko byagenze kuko murumuna we wari warahishwe n’undi muryango w’aho i Shyogwe, mu gihe cyo guhunga bageze i Kaduha ku Gikongoro, yahuye n’abana biganaga bamuzi bamwereka interahamwe ziramwica.
Abandi bana babiri bavukanaga bahunganye na se, agerageza kugera ku ishuri rya paruwasi kuko yari Umupasiteri, ariko ntabyamukundira kuko yageze kuri bariyeri baramwica, abana bari kumwe na we basubira inyuma, ariko Burugumesitiri Kagabo arabafata, abohereza aho bakomoka na bo barabica.
Nyina na we yagerageje guhunga ari kumwe n’umwana w’umuhererezi bari kumwe, bageze ahitwa i Mushubati, ahasanga interahamwe zimuzi zimwicana n’uwo mwana bari kumwe.
Ku Gikongoro, Dusengiyumva yagarukiye hejuru y’icyobo
Dusengiyumva n’umuryango wamuhishe bageze ku Gikongoro, yibwiye ko ari kure y’aho akomoka, ko nta kibazo, ngo ajya mu isoko ari kumwe n’umwana wo mu muryango wari umuhishe. Agezeyo, ahura n’umwana biganaga, abwira interahamwe ati, ‘mbonye umwana wo kwa Ruhamya’.
Icyo gihe ngo bamukozeho uruziga bagiye kumwica, bamwegereza icyobo, bamukuramo imyenda, ariko umwe muri bo abwira bagenzi be ko se w’uwo mwana yari Pasiteri, ngo bareke abanze asenge, gusa umwana wo mu muryango wari umuhishe, yabonye bamufashe ajya kubwira ababyeyi be.
Nyuma umubyeyi wo muri urwo rugo, yahise yitabaza umupolisi wari hafi aho, ati ‘bagiye kunyicira umwana’ uwo mupolisi ahita aza arahamukura asubira mu muryango wari umuhishe, ariko atangira kubona ko aho atazahakirira ashakisha uko yahava’.
Dusengiyumva yaje kubona Abasirikare b’Abafaransa, abasaba kumukura aho, bashaka kumwangira, ariko arakomeza arahatiriza birangira bamushyize mu ikamyo yabo bamujyana aho bari bafite ibirindiro i Murambi.
Ahageze nabwo yabonye ko nta mutekano uhari kuko interahamwe zajyaga ziza zigatwara abantu cyangwa zikabicira ku irembo ry’icyo kigo cya Murambi Abafaransa barebera ntibagire icyo bakora, ikindi kandi ngo yabonaga Abasirikare ba Habyarimana bahora baza aho, bakaganira n’abo Bafaransa.
Ibyo byatumye rero ashaka uko yazagera mu gice cyari cyarafashwe n’Inkotanyi, ni ukuvuga icyari Butare icyo gihe. Nubwo byari bigoye cyane kuhagera kuko hari n’abandi bagendaga basubira mu gice cyafashwe n’Inkotanyi, na we yarabigerageje birakunda, arahagera yakirwa neza, anahasanga bamwe mu bo bari kumwe i Murambi.
Nyuma yo kurokoka, Dusengiyumva yakomeje amashuri ye, arangiza kaminuza muri 2005, kuko yumvaga ashaka kugira umuryango kugira ngo izina rya se ritazazima, yahise ashinga urugo muri 2008. Ubu afite abana bane, akaba bose yarabise izina rya sekuru ari ryo ‘Ruhamya’, bityo akaba yizeye ko mu minsi izaza hazabaho umuryango witwa ‘Abahamya’, abo bana be kandi yanabise amazina y’abavandimwe be bishwe.
Gusa ikindi Dusengiyumva avuga, ni uko yababariye abo bose bamuhemukiye. Avuga ko hari bamwe muri bo baje kumusaba imbabazi, arazibaha. Ashimangira ko gutanga imbabazi bitavuze ko ari umunyantege nke, ahubwo ngo ni amahitamo yakoze.
Reba Video y’ubuhamya bwa Dusengiyumva ukanze hano hasi
Iyi nkuru tuyikesha KIGALITODAY


text:
Urubyiruko rwatangiye koroherezwa kwitabira Expo 2018
Yanditswe na KAYITARE JEAN PAUL
Nyuma y’aho Inama nkuru y’urubyiruko ‘NYC’ ishyiriye hanze itangazo rihamagarira ba rwiyemezamirimo b’urubyiruko kuzitabira imurikagurisha mpuzamahanga rya Kigali riteganyijwe kuva tariki 26 Nyakanga kugeza tariki 15 Kanama 2018, ubuyobozi bw’Inama nkuru y’urubyiruko buratangaza ko ubwitabire bushimishije ikindi kandi bukanasobanura ibyo bufasha urubyiruko ruzemererwa kwitabira imurikagurisha mpuzamahanga.
Umuyobozi ushinzwe ibikorwa biteza imbere ba rwiyemezamirimo b’urubyiruko mu nama nkuru y’igihugu y’urubyiruko, Nishyirimbere Donath, asobanura ko korohereza urubyiruko kwitabira imurikagurisha mpuzamahanga bidatangiye ubu, ahubwo ko bimaze igihe bikorwa. Ati “Nta bwo ari igikorwa dutangiye uyu mwaka ahubwo bimaze igihe bikorwa”.
Urubyiruko rwemererwa kwitabira imurikagurisha ni uruba rwujuje ibisabwa ariko rukaba rwaranditse rusaba koroherezwa kumurika no kugurisha ibikorwa byabo, hanyuma hagakurikiraho kugenzura ibyo rwagaragaje rukora ariko na none hakitabwa ku dushya.
Ati “Icyo twibandaho cyane cyane ni ukureba udushya, ni ibiki urubyiruko rugiye kuza kumurika, ku buryo n’uwaza kubireba yavuga ati bino ni byo bihagarariye ibindi bikorwa bitandukanye by’urubyiruko rutabashije kuzamo”.
Akomeza avuga ko ubusabe bw’urubyiruko ruzitabira imurikagurisha bushimishije, akagaragaza ko umubare munini ari uwo mu mujyi wa Kigali. Ati “Ubusabe kimwe n’ubwitabire buba buri hejuru by’umwihariko mu mujyi wa Kigali ariko ubusabe bwo mu duce tw’icyaro nka Burera, Ngoma, Nyaruguru buba butari bwinshi cyane, ibyo ariko biterwa nuko abo mu cyaro baba batumva akamaro kabyo nko kuza mu imurikagurisha bakamara ibyumweru bibiri ariko abo mu mugi baba bumva amahirwe arimo kandi bakabyitabira cyane”.
Urubyiruko rutoranyijwe kwitabira imurikagurisha, ruroroherezwa. Nishyirimbere ati “Icyo dufasha abatoranyijwe ni ukubishyurira umwanya bazamurikiramo, ubwikorezi bw’ibyo bazana kumurika ‘kubizana no kubisubizayo’, kubagurira baji zibemerera kwinjira ahakorerwa ibikorwa byo kumurika no kugurisha, kubagurira impuzankano kugira ngo bamurike bakeye. Icyo bo basabwa ni ukwishakira amafunguro abatunga n’aho kurara”.
Uwera Virginie, rwiyemezamirimo w’imyaka 24, ukorera mu karere ka Ngoma, akaba akora umutobe mu nanasi, avuga ko yasabye koroherezwa kumurika ibyo akora kandi ko ari ubwa mbere abisabye. Ashimangira ko mu gihe yatoranywa, yarushaho gutera imbere no kubona abaguzi baruta abo yari asanganywe.
Ati “Nka rwiyemezamirimo w’urubyiruko nasomye itangazo ku mbuga nkoranyambaga ridushishikariza kwiyandikisha ku bashaka kwitabira imurikagurisha mpuzamahanga risanzwe riba buri mwaka, nange bintera kubisaba kuko mbibonamo amahirwe. Ndamutse ntoranyijwe narushaho gutera intambwe no kubona abaguzi benshi no gusobanurira urundi rubyiruko uburyo nkora umutobe w’inanasi kandi bitansabye igishoro kinini”.
Nishyirembere avuga ko rwiyemezamirimo ari umuntu uhora yiga kugira ngo ibyo akora abashe kubinoza, ngo ayo ni amahirwe akomeye cyane cyane ku bikorera kugira ngo bigire ku bamaze gutera intambwe hanyuma na bo barebe niba bashobora kubikora neza, haba mu ngano no mu bwiza. Yongeraho ko kuri ba rwiyemezamirimo bataratangira, ngo ari uburyo bwiza bwo kugira ngo baze bige, barebe uko abandi bakora, uko batangiye, nuko babigenza.
Ati “Ba rwiyemezamirimo tuba twazanyemo aho tuba tugira ngo bamurike ibyo basanzwe bakora, abantu babikunde babigure. Ikindi ni ukwigira ku bandi no kumenyana n’abandi ba rwiyemezamirimo bo mu gihugu, hanze no mu bakiriya. Ikindi kandi dufite ubuhamya bw’abo byagiriye akamaro bakaba barateye imbere”.


text:
Hari abantu benshi bibaza iki kibazo, hari n’abandi benshi barinze bakora ubukwe batarakora imibonano mpuzabitsina na rimwe yaba abagabo cyangwa abakobwa, nyamara ikiri ukuri ni uko hari benshi bakoze imibonano mpuzabistina bwa mbere ku munsi wabo wo kurongorwa cyangwa wo kurongora, nyamara baryoheje ndetse bakarambana nta gatotsi mu buryo bateramo akabariro; hakaba n’abandi bari basanzwe bakora cyangwa barakoze imibonano mpuzabitsina mbere yo kurongora cyangwa kurongorwa nyamara bagahura n’ibibazo mu miterere yabo y’akabariro nyuma.
Gusa iyo hari ugiye kurongora cyangwa kurongorwa atarigeze akora imobonano mpuzabitsina na rimwe, aba yibaza niba atazabishya koko? Aba afite ibibazo byinshi muri we? Ese nzahera he? Ese bizagenda bite? n’ibindi. Baba rero bibaza byinshi banashaka kugira amakuru ahagije ku bijyanye n’imibonano mpuzabitsina kugira ngo byibuze bazagire n’agatambwe baheraho. Igitangaje ni uko biza kurangira, ukagira ngo n’ubundi yari asanzwe abizi. Mu yandi magambo birikora.
Inyandiko ya newlyweds.about.com yemeza ko umuntu avuka azi gukora imibonano mpuzabitsina. Nubwo ngo wafata abantu batanazi ko bibaho, ukabasha kubahuza, bo ubwabo barabyivumburira kabone nubwo ntaho baba barigeze babibona cyangwa babyumva. Mu gihe kuri iki gihe ho usanga nubwo umuntu yaba atarabikoze, aba yarabyumvise cyangwa yarabirebye nko mu mafilime n’ahandi.
Uru rubuga kandi ruvuga ko kugira ngo utaza kubishya ku munsi wa mbere w’ubukwe ari nabwo ukoze imibonano mpuzabitsina bwa mbere, hari byinshi ugomba gukora maze bigatuma ibintu bisa n’ibyikora:
- Ni ngombwa kuba ufite icyumba cyiza giteye amabengeza, ibi bizatuma ibizongamubiri bizamuka ku mpande zombi maze ibikorwa byikore,
- Ni ngombwa ko uburiri buba ari bwiza ku buryo buri wese ububonye yakwifuza kuburyamaho,
- Niba umugeni wawe akunda indabyo, ntuzazisige inyuma, n’ikindi uzi kimugwa neza, kora uko ushoboye kibe gihari, ibi bizamufasha kuzamura ibizongamubiri maze yo kuruhanya mu kugubwa neza no koroha,
- Ku mugore, gerageza kwambara utuntu turi sexy (Twakurura umugabo nk’agakanzu ko kurarana [robe de nuit] kagufi cyangwa kagaragaza amabere),
- Ni ngombwa kandi kwigirira ikizere ko byanze bikunze biri bugende neza nubwo ari ubwa mbere ugiye kubikora, itware nk’uzi ibyo akora,
- Ku mukobwa (Umugeni), kuba agiye gukora imibonano mpuzabitsina bwa mbere bishobora gutuma mu gitsina he humagara, mbese akaba yagira ubwoba bukamutera kubura ububobere mu gitsina; oya, ni ngombwa kumva ko ari ibintu bidateye ubwoba, ukiyoroshya kandi ukumva ko ugiye gukora igikorwa ukunze,
- Gerageza kumva ko ababikoze bitababihiye, kandi ko byanze bikunze amaherezo y’inzira ari mu nzu,
- Mu gihe byanze, gerageza gukoresha amavuta abobeza mu gitsina.
Inama ya nyuma ni ukutagira ubwoba, ukumva ko nta kibazo gukora imibonano mpuzabitsina bwa mbere bizagira icyo bigutwara, ntiwishyiremo ko uzasekwa, cyangwa ko uzabikora nabi. Ni na ngombwa kandi kuganira n’uwo mugiye kurushinga ukaba ari ubwa mbere ugiye gukora icyo gikorwa mu gihe we yenda ashobora kuba atari n’ubwa mbere. Byaba n’ubwa mbere kandi na bwo mukabwizanya ukuri kandi mukigishanya. Uti “mwakwigishanya ibyo mutazi?” Imibonano mpuzabitsina igitangira, buri wese aravumbura. Mubwirane aho mubabara, mube ari naho mushimirana.
Video Abakobwa Beza
Guhuza Igitsina_Umuntu avuka azi gukora imibonano mpuzabitsina!
Hari abantu benshi bibaza iki kibazo, hari n’abandi benshi barinze bakora ubukwe batarakora imibonano mpuzabitsina na rimwe yaba abagabo cyangwa abakobwa, nyamara ikiri ukuri ni uko hari benshi bakoze imibonano mpuzabistina bwa mbere ku munsi wabo wo kurongorwa cyangwa wo kurongora, nyamara baryoheje ndetse bakarambana nta gatotsi mu buryo bateramo akabariro; hakaba n’abandi bari basanzwe bakora cyangwa barakoze imibonano mpuzabitsina mbere yo kurongora cyangwa kurongorwa nyamara bagahura n’ibibazo mu miterere yabo y’akabariro nyuma.
Labels: imyororokere


text:
Trystan Reese na Biff Chaplow ni abasore bibanira nk’umugabo n’umugore.Bamaze imyaka isaga 7 bibanira gutyo.Bakomoka mu gihugu cya Amerika mu ntara ya Portland-Oregon aho barera abana ba bashiki babo(neuveu et nièceà) bagize ababo(adoption).
Ngo Trystan yavukanye igitsina nk’icy’umukobwa biba ngombwa ko azajya afata imiti(hormones)kugira ngo arusheho gusa n’abagabo bya nyabyo.Yameze ubwanwa nka bo n’ijwi rirahinduka, ariko ntiyanyurwa cyangwa ngo yibagishe igitsina.
Aho atangiye kubanira na Chaplow yakomeje kwibaza niba aretse iyo miti adashobora gusama nk’abandi bakobwa.Begereye abaganga bakomeye maze bababwira ko byoroshye cyane kandi ko ari nta ngaruka.Ntibatinze mu mayira.
Imbuto z’urukundo
Mu minsi mike,Trystan yari yatwaye inda.Abaganga bamubwira ko atwite umuhungu.Abamubonaga iyo nda itangiye kugaragara,bamwe bibwiraga ko ari ukubera guhaga byeri ,abandi bakamuvugiriza induru.
Kuko bombi bari bashyigikiwe n’ababyeyi babo,Trystan ntiyahishaga ko atwite.Gusa nyine na bo bashakaga kwerekana ko imbuto z’urukundo ngo zitamera ku buryo bumwe gusa(traditionnel).Akana karavutse bakita Léo.
A lire:A lire: Enceinte,un homme donne naissance à un garçon
Icyo mushiki we yamurushije
Mu gihe cyose cyo gutwita no kujya ku bise,ngo icyamuteraga imbaraga cyane ni ukumenya no kumva icyo mushiki we yamurushije, cyangwa uko nyina yumvaga amerewe iyo yabaga ari kubyara.
Ubu rero abo babyeyi badasanzwe barishimye cyane ku buryo badatinya kugaragaza umubano wabo n’urubyaro rwabo mu bitangazamakuru binyuranye.Urugero ni kuri Facebook: « The pregnant man ».N’akataraza kari inyuma….Ese hari icyo byabwira abakobwa bakuramo amada?
By Protogène BUTERA


text:
Abana bakuwe mu bigo by’imfubyi bafite ibibazo byihariye bakomeza kwitabwaho - NCDA
Abana bagera ku 3,353 bakuwe mu bigo by’imfubyi kuva mu 2013 bamaze kumenyera imiryango bashyizwemo, ubu abitabwaho n’Ikigo cy’igihugu gishinzwe gukurikirana imikurire no kurengera umwana (NCDA), ari abafite umwihariko w’uburwayi budakira cyangwa se ubumuga.
Mbere y’umwaka wa 2013, abana baba mu bigo by’imfubyi basubizwaga mu miryango yabo bikozwe n’ubuyobozi bw’inzego z’ibanze ndetse n’ubuyobozi bwa ba nyiri ibigo.
N’ubwo mbere byakorwaga buhoro buhoro, guhera mu 2013 ni bwo igikorwa cyo gushyira abana mu miryango cyatangiye, bikozwe n’iyari Komisiyo y’Igihugu ishinzwe abana yaje guhinduka Ikigo cy’igihugu gishinzwe gukurikirana imikurire no kurengera umwana, NCDA.
Abana basubiye mu miryango mu byiciro bitandukanye, bigizwe n’abafite ababyeyi bombi ari bo bari benshi, abafite umubyeyi umwe, abatari bafite umubyeyi n’umwe ariko afite abavandimwe, hari n’abandi bana batari bafite inkomoko yabo yamenyekanye bitewe n’uko yinjijwe mu kigo.
Umukozi wa NCDA, by’umwihariko ushinzwe ibikorwa byo gufasha abana mu miryango, Mukamana Monique, asobanura uregendo rw’abo bana ndetse n’uburyo bakurikiranwa mu mibereho yabo ya buri munsi agira.
Ati “Buri mwana yari afite umwihariko we, ku buryo no kubasubiza mu miryango byasabaga kwiga imiterere y’uko umwana yazanywe, aho akomoka n’ibindi, kugira ngo hakorwe isesengura ryimbitse babashe gusubizwa mu miryango. By’umwihariko ku bana bari bafite imiryango basubijweyo ariko habanje gusuzumwa umuryango we kuko wasangaga rimwe na rimwe imiterere y’ababyeyi be itemerera umwana kubana na bo bityo agashakirwa umuryango mugari cyangwa malayika murinzi”.
Akomeza avuga ko umwana amaze kujyanwa mu muryango ntiyigeze atereranwa ahubwo bakomeje gukurikirana umubano we n’umuryango agiyemo.
Hari abana bamwe na bamwe bajyanywe mu miryango kurerwa na ba Malayika murinzi bitewe n’uko nta nkomoko yabo yari ihari izwi, bakomeje gukurikiranwa kugira ngo barebe neza niba koko bitabwabo nk’umwana wese w’igihugu.
Avuga ko rimwe na rimwe hari abana bananiranwa n’imiryango bagiyemo yaba Malayika barinzi, aho atanga urugero ati “hari ababyeyi baje gutwara umwana wari usanzwe afite umuryango ariko bahitamo kumujyana, ukabona ko umugore atabishaka, umugabo ari we wishimiye kujya kurera umwana. Rimwe umwana yarakosheje umugabo adahari, umugore atangaza ko umwana adashobotse bityo tumukurayo ajyanwa mu muryango we kandi ubu aratekanye”.
Yongeraho ko kwimura umwana umukura mu muryango runaka umujyana mu wundi bitarenza inshuro ebyiri, kuko n’ubusanzwe ntawe utera igiti umunsi umwe ngo gihite gikura.
Mukamana avuga ko umwana wakoze icyaha runaka gihanwa n’amategeko kandi ari gatozi agomba kugihanirwa binyuze mu nzira zitandukanye, kandi hakubahirizwa uburenganzira butandukanye akwiye guhabwa.
Ati “Umwana atangira kuryozwa icyaha gihanwa n’amategeko ku myaka cumi n’ine (14), ahabwa ubutabera kuko buri mu burenganzira ahabwa harimo n’umwunganira mu mategeko, kugira ngo ahabwe ubutabera bumubereye nk’umwana”.
Avuga ko icyaha umwana akoze gihanishwa igihano cy’imyaka itanu (5), icyo ngo ntagifungirwa akurikiranwa adafunze ariko iyo bibaye ngombwa ko afungwa, aburana mu muhezo ndetse iyo agiye muri gereza ajyanwa mu y’abana y’umuryango, ku buryo ahabwa ubutabera bumwubaka aho kumuhungabanya.
Yongeraho ko n’ubwo ibigo by’imfubyi byafunze imiryango mu Rwanda, hari ibigo Leta yasabye gukomeza gufashiriza abana bateraga inkunga mu miryango cyangwa se hagashyirwaho ahantu runaka abana bahurira harimo n’abaturanyi muri rusange ku buryo bahabwa ubumenyi butandukanye burimo no kwigishwa umuziki, imyuga, irerero ry’abana bato n’ibindi, ariko bagataha mu miryango yabo kugira ngo babone uburere n’uburenganzira mu muryango ndetse no kuwuha ireme.
Avuga ko bahura n’imbogamizi z’abantu bihishira bagatanga amafaranga mu buryo runaka, umuntu yitwaje ko arera umwana nyamara bikaba ubucuruzi kandi buhanwa n’amategeko.
Ati “Umubyeyi wakira umwana adafite ubushobozi akanga kumwikuraho kuko yamutoraguye agira ngo amubonereho amafaranga, ibyo aba akoze n’icyaha. Ni yo mpamvu twashyizeho ba malayika murinzi bakurikirana imibereho n’imikurire y’abo bana ku buryo atabuzwa uburenganzira bwe”.
Malayika murinzi ni umuntu uhabwa ububasha bwo kurera umwana ariko akaba afite ibintu bitandukanye bikurikizwa kugira ngo ahabwe umwana kandi amwiteho uko abyujuje.
Malayika murinzi agomba kuba afite nibura imyaka makumyabiri n’umwe (21), Umunyarwanda, kuba atuye ahantu hazwi kandi ari inyangamugayo, kuba atarafungiwe ibyaha bya Jenocide n’ingengabitekerezo yayo, ndetse afite n’ubushobozi.
Asoza avuga ko kugeza ubu nta mibare myinshi iragaragaza ko abana bakora ibyaha bituma babafunga uko bangana ihari atari myinshi, ariko rimwe na rimwe hari n’abakora ibyaha biremereye gusa nka NCDA, bakomeza kubakurikirana kugirango n’ubwo yafunzwe, aho azatahira azagaruke muri sosiyete afite ubuzima buzima buranga umuryango nyarwanda.


text:
Amazina y’abagize uruhare muri jenoside i Kabgayi n’ibihano bahawe
Mu gihe Jenoside yakorwaga mu ntangiriro z’ukwezi kwa kane 1994, Abatutsi batangiye guhunga berekeza i Kabgayi bavuye mu bice bitandukanye kuva ku itariki 12 Mata 1994. Kugeza ku itariki ya 20 Mata 1994 i Kabgayi hari hamaze kugera impunzi nyinshi z’Abatutsi maze zishyirwa ahantu hatandukanye mu mazu ari i Kabgayi.
Kuva Abatutsi bahagera, interahamwe n’abasirikare bazaga kurobanuramo bamwe bakicirwa imbere mu bigo by’ayo mazu, hanze yabyo, ndetse no mu ishyamba rya Kabgayi. Ku wa 31 Gicurasi 1994, MINUAR yatangaje ko abagera kuri magana atanu (500) bishwe inoherezayo inzobere zemeje ko ubwo bwicanyi koko bwakozwe. Abarokotse ubwo bwicanyi bwose nibo Ingabo za FPR-INKOTANYI zarokoye ku wa 02 Kamena 1994.
Hari bamwe mu bagize uruhare mu bwicanyi bwakorewe i Kabgayi nkuko bigaragara mu nyandiko yashyizwe ahabona na komisiyo y’igihugu yo kurwanya jenoside.
Abo ni uwari Superefe Rutegesha Misago Antoine urukiko Gacaca rw’Umurenge wa Gitarama rwamukatiye gufungwa burundu.
Superefe Gatera Gaspard urukiko Gacaca rw’Umurenge wa Gitarama rwamukatiye gufungwa burundu.
Gahutu Emmanuel Demarere wari maneko urukiko Gacaca rw’Umurenge wa Gihuma B rwamukatiye gufungwa imyaka 30.
Major Nyirahakizimana Anne-Marie yakatiwe igifungo cya burundu arafunze.
Tuyisenge Narcisse yakatiwe gufungwa imyaka 15.
Hari Sous-Lieutenant Musabyimana, Philippe mwene Théopiste. Harimo kandi Hakizimana Papias yakatiwe imyaka 15.
Nigena Protogene yakatiwe imyaka 30. Bose bakatiwe n’urukiko gacaca rwa Gatikabisi.
Sagahutu Thomas wakoraga mu Kigo cy’abinjira n’abasohoka mu Gihugu. Hari Gilbert wari uhagarariye ishyaka rya C.D.R mu mujyi wa Gitarama.
Hari kandi Sergent-Major witwa Karata. Hari Faratiri Adalbert watanze abihayimana b’Abatutsi baricwa. Bivugwa ko yaba yarabaye padiri akaba aba muri Zambiya.
Mu bandi harimo uwitwaga Gasirikare wari impunzi y’umuhutu yavuye i Nyacyonga yiyoberanyije abana n’Abatutsi babaga kuri TRAFIPRO akaba ari na we watangaga Abatutsi baho.
CNLG ikomeza ivuga ko mu bicanyi baturukaga i Mushubati biyitaga Abazulu harimo Sadam, Mitterand, Basesekaza, Twagirimana Clément, Protogène, Evode mwene Révocat, Mutabaruka Hassan, Abasirikare babiri Rachidi na Semanyenzi Jean Claude, Mugemana, Kimonyo Tharcisse wari umushoferi, abasirikare bari bazwi ku mazina y’amahimabano nka Shitani na Kajisho babaga mu kigo cya Gitarama babaga bari kumwe n’umusivire witwa Gikeri, Nsanzineza Vincent n’abandi.
Inkambi ya Kabgayi niyo Ingabo za FPR-Inkotanyi zashoboye kurokoramo Abatutsi benshi. Ahandi zahageraga zisanga abicanyi babarangije hasigaye mbarwa. I Kabgayi, Inkotanyi zaguye abicanyi gitumo bariho bashaka uburyo babarimbura mbere yuko Inkotanyi zihagera. Kwibuka aya mateka bizahoraho. Abashaka kuyagoreka bazahora batsindwa.
1. IMITERERE Y’INKAMBI YA KABGAYI
Impunzi z’i Kabgayi zari nzu zitandukanye za Kiliziya gatorika zikurikira: Mu kigo cy’amashuri abanza cya Kabgayi A, mu kigo cy’amashuri abanza cya Kabgayi B, mu kigo cy’amashuri yisumbuye cya Mutagatifu Yozefu, mu Iseminari Nto yitiriwe mutagatifu Leon, mu Iseminari Nkuru ya Kabgayi (Philosophicum), mu kigo cya Mutagatifu Kagwa ahahoze TRAFIPRO (ahazwi ku izina rya CND), mu mashuri y’abigiraga gatigisimu, aho bitaga mu Gishumba no mu bitaro bya Kabgayi.
Muri ibi bigo, uretse kwa Kagwa (CND), ahandi impunzi z’Abatutsi zabaga ziri kumwe n’impunzi z’Abahutu ziganjemo izari zaraturutse i Nyacyonga. Muri Eveché kwa Musenyeri habagamo n’abasirikare. Abatutsi bari bakambitse muri Katedrali ya Kabgayi basohowemo ku mabwiriza ya Musenyeri Tadeyo Nsengiyumva wayoboraga Diyosezi ya Kabgayi, ngo kugira ngo itazasenywa.
Ku muhanda uva Gitarama winjira muri Kabgayi, hari za bariyeri nyinshi ku buryo Abatutsi benshi bahahungiraga batabashije no kwinjira muri ibyo bigo. Bariyeri zari aha hakurikira: muri Rugeramigozi ku muhanda ugana i Mbare, munsi y’irimbi ry’abapadiri ry’i Kabgayi, ku marembo ya ESI-Kabgayi (Ecole des Sciences Infirmières), imbere ya Imprimerie de Kabgayi, ku irembo ry’ibitaro bya Kabgayi no ku muhanda ugana ku Iseminari Nkuru ya Kabgayi.
2. AMATARIKI Y’INGENZI YARANZE IKORWA RYA JENOSIDE I KABGAYI
Hari amatariki amwe azwi yaranzwe n’ubwicanyi bukomeye:
Mu ntangiriro z’ukwezi kwa Mata 1994, kuri Ecole des Sciences Infirmières, igitero kigizwe n’abasirikare cyarahateye babaririza Umurungi Chantal wari Animatrice muri icyo kigo. Uwari umuyobozi w’icyo kigo wari umuhutukazi witwa Mukandanga Dorothée yarwanye kuri uwo mukobwa, yanga ko bamujyana ndetse ananga ko basambanya abandi bakobwa bari bahari, bahita bamurasira hamwe na Umurungi Chantal ndetse na musaza we Mugunga Narcisse wari waje kumusura. Bombi bari abana ba Muberuka Jean Baptiste w’i Nyanza.
Tariki ya 15/4/1994 mu ishuri rya Saint Joseph haje igitero cyamaze amasaha atanu kirobanura. Icyo gihe cyatwaye benshi barimo umudamu wa Rudahunga Louis, umwalimu witwa Justin wigishaga muri ETEKA n’abandi.
Muri iri shuri, ku itariki 08 Gicurasi 1994, nabwo abasirikare bagiyeyo bafite urutonde rw’abatutsi bagomba gutwara. Kuri uwo munsi, batwaye abatutsi 27 mu gitondo, babajyana mu kigo cya gisirikare i Gitarama, birirwa bakubitwa. Ku mugoroba, babagabanyijemo amakipe atatu, bamwe babajyana i Murambi ya Gitarama, abandi mu Byimana, abandi kuri Nyabarongo barahabicira. Muri aba bose uko ari 27 harokotse umwe.
Bamwe mu bashoboye kumenyekana batwawe uwo munsi ni RWICANINYONI Emmanuel wakoraga muri MINEDUC muri bureau pédagogique ishami ry’amateka, GATSINZI Gervais wigishaga muri ACEJ Karama, NIYOYITA André, NTIBYIRAGWA Jean Marie Vianney bitaga Maso, HODARI na NYAKARASHI Ignace. Bose bari abarimu muri Collège Saint-Joseph ya Kabgayi, n’abandi batamenyekanye.
Tariki 24/5/1994, Abatutsi bakuwe mu Iseminari Nkuru ya Kabgayi bajya kwicirwa mu Byimana. Abayobozi ba kiriziya gaturika i Kabgayi bari baragennye ko abihayimana bagomba guhungira mu Iseminari Nkuru, ariko hakaba hari n’Abatutsi basanzwe bahari; habaga n’izindi mpunzi z’abahutu zari zaraturutse i Kigali n’ahandi.
Bamwe mu bari bagize Guverinoma y’Abatabazi bari bahafite ibyumba, akenshi bakahajya nijoro barimo KAMBANDA na SINDIKUBWABO. Buri gice cyahererezwaga mu ruhande rwacyo uretse abihayimana bo babanaga batarobanuye.
Kuri iyo tariki ya 24/05/1994, Seminari Nkuru ya Kabgayi yazengurutswe n’abicanyi b’abasivili n’abasirikare baje mu masaha ya saa yine, basohora impunzi, bazicaza mu kibuga.
Mu bihayimana batwaye, harimo abafurere b’abayozefiti MUREKEZI Fidèle, MUGABO Emmanuel, MUNYANSHONGORE Martin na RUSEZERANGABO Théophile. Harimo kandi Abafurere b’abamarisiti barimo GATARI Gaspard, NYIRINKINDI Canisius na BISENGIMANA Fabien. Batwaye kandi Umwenebikira witwaga Bénigne NAKANA, Abapadiri NIWENSHUTI Célestin, MUSONERA Callixte na NYIRIBAKWE Vedaste wigishaga mu Iseminari Nkuru. Batwaye kandi Karinda Viateur wari umunyamakuru wa Radio-Rwanda. CNLG ivuga ko aba bose bahamagawe hari na Musenyeri Thadeyo Nsengiyumva, wari waje gukoresha inama impunzi, abonye abicanyi bagose yurira imodoka asubira mu icumbi rye.
Ku itariki ya 29/5/1994, nanone ku ishuri rya Saint Joseph hagiyeyo ikindi gitero. Abicanyi bari bafite bisi bapakiramo Abatutsi bajya kwicirwa kuri Nyabarongo. Mu batwawe harimo RURANGWA Alexis wari umucamanza, RWAGAKIGA Prudence wacuruzaga mu Ngororero, umudamu witwa MUKOBWAJANA Eugenie, GASASIRA Vital, MUKANGAMIJE Beline yari umukozi mu ishuri rya Saint Joseph, UTAZIRUBANDA Leonard, MUCYURABUHORO mwene GATABAZI, MUNYESHURI Jean Marie Vianney wari agronome, HABIMANA Deogratias wari umwarimu n’abandi.
Mu kwezi kwa Gicurasi 1994, ku itariki itibukwa neza, ahahoze TRAFIPRO (bitaga CND) haje abasirikare batwara Abatutsi barimo Isidore mwene Ruyenzi, KAJANGWE Célestin, NIZEYIMANA Jean Bosco n’abandi bajya kubica. Muri uko kwezi nanone, igitero cyagabwe mu ishuri ribanza rya Kabgayi A n’abicanyi b’i Mushubati bari bariyise “Abazulu”. Bazaga inshuro nyinshi bateye i Kabgayi mu nkambi zaho.
Mu bitero bitandukanye bagiye bagaba i Kabgayi harimo icyo bishemo abantu batandatu babiciye mu ishyamba riri munsi y’ikigo cy’abana babana n’ubumuga. Mu Iseminari ntoya Saint-Léon ya Kabgayi, hagabwe ibitero bibiri bikomeye hagati ya Gicurasi na Kamena 1994. Kimwe cyagabwe mu mpera z’ukwezi kwa Gicurasi 1994, icyo gitero cyatwaye Abatutsi benshi bajonjowe mu isaka ryakozwe muri icyo kigo. Biciwe mu ishyamba rya Byimana n’ahandi. Igitero cya kabiri cyari icy’Interahamwe zitwaga Abazulu b’i Mushubati, nacyo cyatwaye Abatutsi b’i Mushubati bari bahungiye i Kabgayi bajyanwa kwicwa.
Igitero cyo ku wa 30/05/1994 cyanyuze aho Abatutsi bari bihishe hose muri Kabgayi kigenda gitoranya abajya kwicwa, batwawe muri za bisi bajya kwicirwa kuri mu Ngororero. Iki gitero cyari kiyobowe n’abicanyi bavuye mu Ngororero bavugaga ko babaruye imirambo y’Abatutsi bahiciwe bagira iyo babura bajya kureba ko bahungiye i Kabgayi ; ni yo mpamvu bagiye kwicirwa mu Ngororero ariko mu bo batwaye harimo n’abari batuye ahandi.
3. JENOSIDE Y’I KABGAYI YAKOZWE MU BURYO BUTANDUKANYE N’AHANDI
Kubera ko i Kabgayi hahungiye Abatutsi baturutse mu mpande nyinshi z’Igihugu, byatumye abategetsi ba Komini n’abicanyi baturutse mu zindi Perefegitura bajyayo bitwaje amalisiti y’Abatutsi bahungiye i Kabgayi bavuye mu makomini yabo, abicanyi bakabatwara bakajya kubicira ahandi. Bivuze ko rimwe na rimwe Abatutsi batangwaga n’impunzi z’abahutu zabaga ziri kumwe nabo, zarahabasanze, ziva mu bice FPR-INKOTANYI yabaga imaze kubohora.
Ubwicanyi bw’i Kabgayi bwakozwe n’abantu baturukaga mu bice bitandukanye by’igihugu aho buri Komini yajyaga gushaka Abatutsi bayikomokamo. Hari abajandarume, abasirikare bo mu mutwe warindaga uwari umukuru w’igihugu, abasirikare basanzwe barindaga abihayimana n’abagize guverinoma y’abatabazi.
Uretse kwica Abatutsi, hakozwe n’ibikorwa bibi byo gufata abagore n’abakobwa ku ngufu, hari ubwo babatwaraga bakaza kubagarura cyangwa bagahita babica. Hari ubwo bateraga ibisasu cyane ahitwa muri CND bigahitana abantu. Ikindi kiri mu byishe Abatutsi bari bahungiye i Kabgayi ni inzara n’indwara yaterwaga n’umwanda kuko nta mazi bagiraga.
Nyuma imirambo yaje kuba myinshi n’umwuka mubi uba mwinshi, abicanyi bafata icyemezo cy’uko batazongera kwicira abantu aho ngaho, nibwo bigiriye inama yo kujya bazana imodoka bagapakira Abatutsi bahereye ku bize cyangwa bifashije kuko bari barabaruwe, bagatwara cyane cyane abasore n’abagabo, bakajya kubicira ahandi. Buri munsi hicwaga Abatutsi ku buryo imibare itapfaga kumenyekana.
The Source Post


text:
Muri iyi minsi ya nyuma hari kwaduka ibintu utamenya aho bituruka birasaba cyane kuba maso kuko Satani aragenda yinjira mu itorero buhoro buhoro. Birasa na kumwe abanyarwanda bavuze ngo: “Ruto ruto ni rwo rugendo.”
Mu minsi ishize twabagejejeho inkuru igaragaza ibintu bivugirwa mu rusengero bitari bikwiriye bimeze nko kubiba umwuka w’ishidikanyamana. Uyu munsi reka turebe mu bintu bito bito bitoroheye umuntu gutahura ko ari ubucakura bwa Satani. Ku ruhande rumwe uba wumva ntacyo bitwaye ariko wagenzura neza ukabona ntan’icyo bimaze.
Abavugabutumwa benshi barabikoresha, abayobozi b’amateraniro n’ibitaramo bitandukanye barabikoresha, abayobora kuramya no guhimbaza mu bitaramo n’amateraniro barabikoresha n’abandi!
1. Muri bibiliya handitsemo Haleluya, bisobanurwa ngo Imana ishimwe, bagasubiza ngo Amen, bisobanurwa ngo bibe bityo. Ariko uzumva hari aho bongeraho utundi tuntu tumeze nka moral urugero: “Amena-Sawaaa, Amena-Burunduuu…”. Utwo tuntu tumeze nko gutera murari (Moral) mu rusengero wumva, wumva ntacyo twishe ariko kandi sinizeyeko hari n’ubusobanuro cyangwa umumaro watwo.
2. Ubwoko bwa Haleluya. Ibi nabyo ni kimwe mu bikorwa na benshi ariko bidafite inkomoko mu ijambo ry’Imana. Ngo hari Haleluya y’ubutsinzi, ngo hari haleluya yo kwibuka, ngo hari haleluya yo kwica igini, ngo hareruya y’umurambararo yo sinzi n’icyo isobanuye, n’izindi nyinshi zisa n’izo yewe hari n’abatera izirenze imwe zikaba zagera no kuri zirindwi cyangwa zirenze, z’urusaku rwinshi cyane.
Uwateze umutego ukomeye ni uwigishije ko haleluya nyinshi zirema ibitangaza. Ariko abantu bakwiye kumenya Imana ikora ibitangaza bakayikurikira bayizi kandi bayizera, utwo dutekinike tundi sinizera ko duturuka ku Mana. Kuko Imana ntigira uburyo bumwe bwo gukora ibintu, uko yanyigaragarije siko yigaragariza undi. Umurongo duhuriraho twese ni uwo gukizwa no kwizera ibindi ni ibinyoma no guteka imitwe.
3. Gutukana no gushira isoni ku ruhimbi. Uzumva umuvugabutumwa cyangwa undi muntu avugira mu materaniro imvugo z’urukozasoni mu by’ukuri zitari zikwiriye. Urugero1.: “Niba nyoko ataroga tera Haleluya eshatu.”
Bavandi, naho umuntu yatera haleluya zirena ijana, ntibyakwemeza ko Mama we ataroga, kandi uretse na mama we n’uroga bwite yatera izishoboka zose.
Urugero2.: “Abadafite ishyari nibakore ibi n’ibi” Abantu b’Imana bajya mu rusengero bashaka kubona ahantu hera hatuje hari amahoro ho kuruhukira. Ariko birababaje ko mu rusengero hahindutse hamwe mu hantu haba iteshamutwe (Stress) kuruta ahandi.
Mu by’ukuri abantu bari mu rusengero baba batandukanye kuri byinshi n’ibibagenza biba bitandukanye. Niba umuntu yajwe kwegera Imana ngo ayibwire nayo imubwire, iyo utangiye kumutegeka ibindi akora bitandukanye n’ibyamuzanye, uba uri kumuvangira, uba umuhemukiye, ikibabaje kurutaho nuko ubimukoresha ku ngufu kubera amagambo mabi waturiye kubatabikora.
Ikintu cyose umuntu akora kubw’icyubahiro cy’Imana cyakagombye guturuka mu mutima umenekeye Imana atari kubw’igitugu. Uzabona umuntu aguwe neza mu rusengero ubone arahagurutse, ararize, avugije akaruru, arabyinnye, akomye mu mashyi… Ibyo ni ibigaragaza ibimuri ku mutima, kandi nibyo Imana yishimira, naho ibiri gutera ubu biteye urujijo ni ukuba maso.
Tuvuze bikeya ugereranije n’ibisigaye bibera mu nsengero zitandukanye. Ibi ntibivugirwa guharabika, gusebanya, gupinga n’ibindi. Kuko nzi neza ko ababizana baba bazi icyo bazanye, ariko abenshi mu babikora ni ababyigana kuko babibonanye abandi bakabikora bagira ngo ni ugufasha abantu. Ahubwo ibi mbivugira kugira ko tube maso twirinde ibintu by’inzaduka bidafite inkomoko mu ijambo ry’Imana Bibiliya.
Ibi kandi bifitanye isano ya bugufi na ba bavugabutumwa basigaye bitwa abasatuzi, ndetse ibyinshi nibo babyadukana, bibeshya ko ibihe byiza bigaragazwa n’urusaku rwinshi n’akavuyo.
Dore impamvu nabyise ubuyobe.
1. Bishyushya abantu bagasakuza cyane, ukagira ngo ibintu bimeze neza Mwuka wera yaje, ariko bikarangirira mu buhanuzi bw’ibinyoma, ntihagire abihana kuko nta jambo bumvishe batinze muri ya morale gusa.
2. Binaniza abantu cyane bigatuma abenshi babihirwa no kujya mu nzu y’Imana kuko babona ntaho bitandukaiye no kujya ahandi hose habera imyidagaduro.
3. Bituma habaho urusaku n’akavuyo mu rusengero bigatuma utabasha gutandukanya ibihe byiza by’umuka n’ibyishimo bishingiye ku marangamutima gusa.
4. Bishyigikira ivangirwa ry’impano cyane, kuko n’iyo umwuka w’Imana yaza bigoye ko yakorera mu muvurungano ungana kuriya.
Ababikora babizi n’ababikora batabizi, abigisha n’abigishwa twese dukwiye kuba maso tukirinda inzaduka mu nzu y’Imana kugira ngo tudaha abanzi b’Imana urwaho rwo kuyituka ndetse n’ubugingo bwa benshi bukahangirikira!
Nuko rero bakundwa, ubwo muburiwe hakiri kare, mwirinde mutayobywa n’uburiganya bw’abanyabyaha mukareka gushikama kwanyu. 2Petero: 3: 17
Mwirinde hatagira umuntu ubayobya! Yohana: 24:4
Vedaste Niyondora@agakiza.org


text:
Gatsibo: Hazakoreshwa miliyari 3 mu gukemura ikibazo cy’amazi
Yanditswe na HITIMANA SERVAND
Ubuyobozi bw’Akarere ka Gatsibo mu Ntara y’Iburasirazuba, buvuga ko uyu mwaka w’ingengo uzasiga ikibazo cy’amazi mu mirenge ya Kabarore na Rwimbogo gikemutse, kuko umushinga mugari wo kwegereza aba baturage amazi meza ugeze kure ushyirwa mu bikorwa.
Ni umushinga watangiye muri 2015, ugamije kubaka umuyoboro uzakura amazi ahitwa Gihengeri mu karere ka Nyagatare, ukayageza mu murenge wa Kabarore, agakomereza mu wa Rwimbogo mu karere ka Gatsibo, ukazatwara amafaranga miliyari 3 nk’uko bitangazwa n’ubuyobozi bw’aka karere.
Umuyobozi w’Akarere ka Gatsibo wungirije ushinzwe iterambere ry’ubukungu, Manzi Theogene, aganira n’Imvaho Nshya yemeje ko uyu mwaka w’ingengo y’imari wa 2018/2019 uzasiga imirimo yose yarangiye, abaturage bavoma amazi meza kandi hafi yabo.
Yagize ati “Uyu mushinga wanyujijwe mu mirenge ya Nyagihanga, Ngarama, Gatsibo na Gitoki, aho ubu hari kubakwa ikigega kinini muri Gitoki kizifashishwa mu kuzamura amazi mu mujyi wa Kabarore.
Ni umushinga washowemo amafaranga menshi kandi twizera ko uzaramba ukagabanya cyane ibura ry’amazi mu mujyi wa Kabarore. Tunateganya ko aya mazi azakomereza mu murenge wa Rwimbogo”.
Abaturage bo muri iyi mirenge izahabwa amazi, bavuga ko iki gikorwa remezo kije bagikeneye, bakaba bishimira ko batazongera kuvoma amazi y’ibinamba kandi nayo bayakura kure.
Nyirahabineza Concilie, yagize ati “Uyu muyoboro ugiye kuzura uzatuma tubona amazi duce ukubiri no kujya kuvoma mu gishanga cya Minago na Kanwiriri.
Twavomaga kure kandi tukavoma amazi mabi arimo udusimba, amazi adutera inzoka n’izindi ndwara, ariko turashimira ubuyobozi buhora budushakira ibisubizo ku bibazo bitwugarije”.
Naho Mugume Sam utuye mu mujyi wa Kabarore, we yagize ati “Ngewe mbona amazi nyaguze kuko akenshi Kabarore iba idafite amazi. Igare ry’amazi rigura amafaranga 500, ni ukuvuga amajerikani 4.
Ni amafaranga menshi buri munsi igihe utameshe imyenda, kuko iyo wameshe yikuba kenshi. Uyu muyoboro rero navuga ko uzongera amazi tukayabona mu ngo ku buryo buhagije, kandi bikadufasha mu mibereho myiza yacu, ndetse no kunoza isuku.”
Uretse kuba bagiye guhabwa amazi bagatandukana no kuyagura bahenzwe, abaturage bo mu murenge wa Gitoki bo banavuga ko uyu mushinga wabahaye akazi, magingo aya bakaba batagitaka ubukene bw’amafaranga, kuko ufite imbaraga ataburamo akazi.


text:
YASUWE 34
Iyi ni imigenzo yakozwe n’ Abashinwa mbere yo gutangiza ibikorwa byo kubaka umuhanda wa kaburimbo ureshya n’ibirometero 30 uzaturuka i Kabarondo ukagera kuri Parike y’Akagera uciye mu Murenge wa Kabare na Rwinkwavu ndetse n’agace gato ko mu Murenge wa Ndego.
Ni umuhanda witezweho kuzafasha ba mukerarugendo basura iyi parike ndetse unafashe abantu kugera kuri hoteli ziri kubakwa muri aka gace.
Mbere yo gutangira gukora umuhanda, Abashinwa bawukora babanje gukora imihango idasanzwe yatunguye abanyarwanda benshi. Iyo mihango irimo kwica inka amaraso yayo agatembera mu muhanda bagiye kubaka.
Bamwe mu banyarwanda bakorana n’aba bashinwa batifuje ko amazina yabo amenyekana badutangarije ko ibi bakora biri mu muco wabo ngo ntaho bihuriye no guterekera.
Umwe yagize ati “ Ntabwo ari uguterekera cyangwa gutamba ibitambo nk’uko abanyarwanda babifata, ahubwo ni umuco wabo baba barimo gukora. Iyo bagiye kubikora barabanza bagatumira umuyobozi Mukuru wabo uba uhagarariye sosiyete mu gihugu barimo, barangiza bagafata inka bakayica amaraso yayo agatembera muri uwo muhanda.”
Yakomeje agira ati “Bagenda bunama basaba imigisha mu bikorwa runaka bagiye gutangira gukora, iyo babirangije nibwo batangira gukora, iyo barangije nk’igice cya mbere cy’umuhanda barongera bakabaga indi nka bakishimira ibikorwa bamaze gukora gutyo gutyo kugera barangije gukora umuhanda.”
Hari ibyavugwaga ko amaraso bayasiga imashini zose bazakoresha ndetse n’inyama za ya nka bakazirya, ariko abo twaganiriye birinze kugira icyo babivugaho.
Amakuru dukesha Igihe aravuga ko abaturage benshi bari bashungereye aba bashinwa batashye bumiwe, bavuga ko batari baziko Abashinwa nabo bagira imihango imeze nk’iy’abanyafurika.
Uyu muhanda wa kilometero 30 urimo kubakwa na sosiyete yitwa HNRB biteganyijwe ko uzuzura mu gihe cy’umwaka umwe.
Iyi mihango y’Abashinwa bakaba barayikoze kuwa kabiri taliki ya 23 Nyakanga 2019 mu Murenge wa Kabare mu Kagari ka Cyarubare ahatangirijwe ibikorwa byo kubaka umuhanda.


text:
YASUWE 88
Mu mpera z’iki cyumweru turimo gusoza, nibwo ubutumwa buvuye muri Minisiteri y’Ubutegetsi bw’Igihugu bwageze ku bayobozi b’uturere, bwabasaba gushyira mu myanya abayobozi b’utugari byihuse, ndetse babasabye guhita bandikira Minisiteri y’abakozi ba leta bayisaba gukoresha ikizamini kimwe ikitaraganya.
Abanyarwanda baje kujya mu rujijo nyuma yuko Mayor wa Gicumbi yandikiye Umunyamabanga nshingwabikorwa muri Komisiyo y’Igihugu ishinzwe abakozi ba Leta, asaba ndetse yifuza ko abazabona aka kazi bagomba kuba basanzwe bakorera muri aka karere, maze bamwe mubaganiriye na rwandanews24 batifuje ko amazina yabo atangazwa batubwira ko ibi bintu ntaho byigeze biba, ndetse ari ukugira barusheho kwimika icyenewabo ndetse no kurushaho guha intebe ruswa ikaganza.
Umwe yagize ati “Kuvuga ko akazi bazagaha abasanzwe ari abakozi bo muri aka karere ni amayobera, ni igihe twahereye dutegereje Reforume none ngo n’ubundi abagafite nibo bagasubirana? Minaloc iracyafite byinshi byo guhindura ibaze bibaye mu turere twose ntabwo twaba tukiri abanyarwanda twaba twamaze kugirwa abo mu turere nta burenganzira dufite mu turere tundi.”
Undi yagize ati “Ntabwo bintunguye, ubu barimo gushakira imyanya ba bandi bari basanzwe bakora mu mirenge, imyanya yabo ikaba yaravanyweho, icyari gikwiriye ni uko abo bose baza tugakora ibizamini tukarushanwa ubishoboye akegukana umwanya, ngaho se nawe twe tuzava mu bushomeri ryari? Kandi twumvaga ko iyi myanya ariho tuzabonera.”
Undi we yavuze ko ntacyo wakora ngo n’ubundi uhangane n’umuntu usanzwe mu kazi, akurusha gutegura ikibuga no hanze yacyo, rero natwe twarangiza ngo umucyo mu mitangire y’akazi uzava hehe?
Minaloc ubutumwa yandikiye aba Mayor bose bwagiraga buti:
Hifashishijwe uburyo bwo gushyira mu myanya mu nzego za Leta mu mwaka wa 2020, aho urwego rw’Akagari rugomba kugira Abakozi 3 kandi aba bakozi b’akagari bagomba gushyirwaho byihutirwa.
Ni muri urwo rwego, Umuyobozi w’Akarere asabwa kwandikira Komisiyo ishinzwe abakozi ba Leta asaba ibintu bibiri:
1. Uruhushya rwo kwinjiza abakozi mu Kagari kandi abarimu nabo bagomba gushishikarizwa gusaba;
2. Kwemererwa gutanga ikizamini kimwe – ikizamini cyo kuvuga kubakandida batoranijwe;
Ku munsi w’ejo, ku ya 22 Mutarama 2021, biteganijwe ko buri karere kazandikira Komisiyo ishinzwe abakozi ba Leta gasaba uruhushya rwavuzwe haruguru kandi bagaha kopi Minisiteri y’Ubutegetsi bw’Ibanze,n’iy’Abakozi ba Leta n’Umurimo.
NB: Abayobozi b’Intara basabwa gukurikiranira hafi iki gikorwa cyihutirwa.
Rwandanews24 twagerageje kuvugisha bwana Ndayambaje Felix, Umuyobozi w’akarere ka Gicumbi, mu ubutumwa bwa WhatsaApp twamwandikiye yabusomye ntiyagira icyo asubiza, aho twamubazaga amakuru ku ibaruwa bandikiye Umunyamabanga nshingwabikorwa muri Komisiyo y’Igihugu ishinzwe abakozi ba Leta asaba ko abazashyirwa mu myanya bagomba kuba basanzwe ari abakozi b’aka karere.


text:
Umuhanzi Nyarwanda Ngabo Medard uzwi nka Meddy ukorera umuziki we muri Leta Zunze Ubumwe za Amerika, yahishuye byinshi k’urukundo rwe n’umugore we Mimi, aho yamwirutseho hafi umwaka ashaka ko aza mu mashusho y’indirimbo ye, yaje no gutuma akomeza kuvugana na we kugeza bagiye mu rukundo.
Mu kiganiro yashyize ku rubuga rwe rwa YouTube, Meddy yashyizeho igice cya mbere cy’inkuru y’urukundo rwe n’umugore we, Mehfira Mimi ukomoka muri Ethiopia baheruka kurushinga muri Gicurasi uyu mwaka.
Meddy avuga ko amaze imyaka 5 aziranye na Mimi ariko byamutwaye imbaraga zikomeye kugira ngo amwumvishe kujya mu mashusho y’indirimbo ye ‘Ntawamusimbura’, byageze aho amubwira ko we atajyamo ahubwo azamushakira uwajyamo.
Ati “Mimi twahuye mu myaka 5 ishize, byantwaye nk’umwaka kugira ngo mwumvishe ajye mu mashusho y’indirimbo yanjye(Ntawamusimbura), byari nk’ubusazi kuko producer wanjye we yasaga n’uwabivuyemo, nyuma twatangiye kuvugana, avuga ko atajya mu mashusho ariko azamfasha kubona uwuyajyamo.”
Akomeza avuga ko umutima we wamubwiraga ko Mimi ari we mukobwa ukwiye kujya muri ayo mashusho y’iyo ndirimbo ntawundi.
Ati “Uku ni ukuri, hari ikintu mu mutima wanjye cyambwiraga ko ari we mukobwa ukwiriye kujya mu mashusho y’indirimbo, na producer yambwiraga ko atazi icyo nshaka, niba nshaka ko amashusho y’indirimbo akorwa cyangwa niba nshaka kuvugana n’umukobwa.”
“Ndibuka naramwandikiye ndamubwira niba amashusho twayakora ku wa Gatandatu, ambwira ko rimwe na rimwe akora muri weekend kandi ko agera mu rugo ananiwe, sinari nzi icyo gukora, nagombaga gutegereza.”
Avuga ko ngira ngo umukobwa byageze igihe akumva agomba kumufasha, afata umwanzuro wo kujya mu mashusho y’indirimbo ye.
Kuva icyo gihe nibwo batangiye kuvugana umunsi ku munsi kugeza ubushuti bwabo buvuyemo urukundo rufatika.
Ati “Twatangiye kuvuana icyo gihe, hari byinshi byabaye mu buzima bwanjye hari na byinshi byabaye mu buzima bwe.”
Meddy yavuze ko nyuma bakomeje kuvugana ndetse baza no gusohokana we yishyizemo ko agiye gutereta ariko ntabwo akeka ko Mimi we ariko byari bimeze, ntabwo yacitse intege kuko yari azi icyo ashaka, ahamya ko umwe yakunze undi bitewe n’uwo ari we.
Tariki ya 22 Gicurasi 2021, nyuma y’urugendo rurerure rw’urukundo rwabo, nibwo aba bombi biyemeje kurushinga basezerana kubana akaramata.
Mu ijoro ryo ku wa Gatanu tariki 19 Ukuboza 2020, nibwo Meddy yasabye uyu munya-etiyopiyakazi ko yareka igihe basigaje ku Isi bakazakimarana.
Muri Kanama 2019, Mimi yari yatangaje ko nyuma y’igihe amaranye n’uyu musore yabonye ari umwizerwa bityo ko amusabye ko babana atazuyaza.
Meddy na Mimi ni abantu bakunze kugenda bagaragaza ko bari mu rukundo cyane cyane biciye mu magambo babwiranaga ku mbuga nkoranyambaga.
Tariki ya 1 Mutarama 2019 ni bwo Meddy yerekanye umukunzi we mu Rwanda mu gitaramo cya East African Party Meddy yari yatumiwe kuririmbamo, akaba ari nabwo uyu mukobwa w’imyaka 30 aheruka mu Rwanda ariko akaba yavuze ko ari hafi kugaruka.
Urukundo rwa Meddy na Mimi rwatangiye muri 2017 ubwo Meddy ubwe yatangazaga ko hari umukobwa utari Umunyarwanda asigaye atereta uba muri Amerika.


text:
Ikintu cy’ingenzi cyane si ukumenya uko intumwa za Yesu zapfuye, icy’ingenzi ni uko bose bari biteguye gupfa ku bwo kwizera kwabo. Iyo Yesu aba atarazutse, intumwa ze zari kubimenya kandi muri bo nta n’umwe wari kwemera gupfira Yesu. Icyatumye bemera kwicwa nabi bakanga kwihakana Yesu bigaragaza ko ari abahamya b’umuzuko we.
Ni muri urwo rwego tugiye kurebera hamwe amaherezo ya buri ntumwa n’urupfu yapuye kugirango turusheho kumenya agaciro k’amaraso ya Yesu Kristo kuko ubutwari bw’izi ntumwa ntibugereranywa kandi ntawari kubyishoboza adafite imbaraga z’umwuka wera zimushoboza guhamya Yesu kugeza ku gupfa kwabo.
YOHANA: bamucaniriye mu ngunguru ya mavuta aho gushya avamo yabaye umusore kandi bamutetse ari umusaza. Babonye adapfuye ,bajya kumuta kukirwa cya patimosi, Uwiteka nabwo amurindirayo akajya agaburirwa n’ibyiyoni .
Ku kirwa Patimosi niho yandikiye ibyahishuwe yibereye muri uwo mwiherero kugeza ubwo yagaruwe muri Efeso aho yandikiye inzandiko 3 za yohana. niwewenyine wapfuye ashaje azize urw’ikirago.
MATIYASI (niwe wasimbuye yuda): bamuteye amabuye amaze gushiramo umwuka bamuca igihanga.
SIMONI ZEROTE: yiciwe muri Africa bamukereje Urukerezo
YAKOBO (murumuna wa Yesu): Bamuhanuye ku gasongero ku rusengero yikubita hasi atangiye gusamba bamuhurizaho amahiri arapfa . Ibyo byabereye Iyerusaremu.
TADEYO: baramurashe bamutsinda ahitwa Ifenisia avuye kuvuga ubutumwa I Buyuda n’I Mesopotamia.
THOMAS: yatewe amacumu ku manywa y’ihangu avuye kuvuga ubutumwa mu buhinde (na n’ubu mu buhinde umusozi bamwiciyeho barawumwitiriye :st-thomas)
MATAYO :niwe bitaga lewi ;uyu we yasogoswe nk’ihene yicishwa ibyuma.
BARUTOROMAYO : bamushishuyeho uruhu arimuzima ubwo baribasanze avuga ubutumwa bwiza. Bamaze kumukuraho uruhu amara iminsi itatu abona gupfa.
FILIPO : yabambwe kugiti ahitwa I Thierapolis. ahambwa na Bartoromayo
ANDEREYA: Yiciwe I Constantinople nawe bamubambye ku giti. yahambwe n’uwitwa maximilien.
SIMONI Petero: yari uw’I betisida h’i Galileya ) yabambwe ku musaraba acuritswe ,agwa i Roma ho muri butaliyani.
Benedata, dukwiye gusaba Imana ikaduha imbaraga zo kuyihamya haba mu byiza ndetse by’umwiariko mu gihe cy’amakuba tukayinambaho ntituyihakane kandi Yesu yaravuze ati: “abampamiriza mu maso y’abantu nanjye nzabahamiriza mu maso ya data wo mu ijuru.”
Source: www.gotquestions.org
Vestine agakiza.org


text:
RAB irasaba ubushishozi abahinzi bifuza kongera gutera
Yanditswe na MUGISHA BENIGNE
Abahinzi bahombejwe n’isuri yabatwariye imyaka mu bishanga n’imusozi baratangaza ko bagiye kongera gutera ariko Ikigo k’igihugu cy’Ubuhinzi n’Ubworozi, RAB, kikabasaba gushishoza, bakaba batera imboga n’ibishyimbo byerera amezi abiri mu nkuka z’ibishanga.
Bamwe mu bahinzi baganiriye n’Imvaho Nshya bo mu bishanga biherereye mu turere twa Muhanga na Kamonyi bayitangarije ko bagiye kongera gutera ibishyimbo ku mpamvu y’uko ibyo bari bahinze byatwawe n’isuri bakaba nta cyo basigaranye.
Murorunkwere Mathilde wo mu karere ka Muhanga, Umurenge wa Cyeza, Akagari ka Kivumu, avuga ko imyaka yari yarahinze yatwawe n’isuri. Ati “Rwose nta kintu nzasarura, meze nk’umuntu utarigeze ahinga, ni yo mpamvu nihaye intego yo kongera gutera ibishyimbo n’amashaza ngo ndebe ko nabona ikizandenza impeshyi”.
Avuga kandi ko yifuza gutera ibishyimbo byerera amezi abiri bizwi ku izina rya “Shyushya” ko ari byo bishobora guhuza n’icika ry’imvura kuko yizera ko iyi mvura ishobora kugeza muri Kamena.
Karemera Sixbert we ni umuhinzi mu gishanga cya Mombori giherereye mu murenge wa Musambira mu karere ka Kamonyi. Agira ati “Imvura yaguye yaduteje isuri aho twahinze, twese nta kintu dufitemo byose byatwawe n’amazi, ahubwo ahari imyaka ubu hari umucanga gusa, none rero turifuza kongera gutera ibishyimbo, nibura turebe ko twakweza ibyo kurya nk’imboga kuko umusaruro wo nta wo tubona”.
Ku bijyanye n’ibi byifuzo by’abaturage, Umuyobozi muri RAB ushinzwe umusaruro no kwihaza mu biribwa Dr Ndabamenye Telesphore, avuga ko batifuza ko abaturage bongera guhinga mu bishanga muri iyi mvura igaragara nk’ikiri nyinshi, ahubwo arabasaba guhinga mu nkuka zabyo imboga kuko mu bishanga imvura ishobora kongera kubitwara.
Avuga kandi ko uwashaka guhinga ibishyimbo na we yabihinga mu nkuka z’igishanga kandi agahinga bimwe byerera amezi abiri kuko imvura igaragara ko ikiri mu kirere ishobora kubyeza.
Yagize ati “Ntitwagira inama abaturage yo kongera guhinga mu bishanga muri iki gihe k’imvura igaragara nk’aho ikiri nyinshi kuko bishobora kongera gutwarwa, ahubwo bashobora guhinga imboga n’ibishyimbo byerera amezi abiri mu nkuka z’ibishanga”.
Dr Ndabamenye yemera ko hari ibishanga byangiritse cyane n’imyaka yari irimo ikaba yaratwawe, ariko anavuga ko hari ibindi bifite imyaka imeze neza ku buryo bizatanga umusaruro mwiza.
Uyu muyobozi muri RAB yavuze ko hari gahunda yo kongera imbaraga mu gihembwe k’ihinga cya C gitangira mu kwezi kwa karindwi (Nyakanga), hakazakorwa ku buryo ibishanga byongera gusiburwa bigahingwa mu gihe k’impeshyi, mu rwego rwo kwirinda ko hazaba ikibazo k’ibiribwa mu ntangiriro z’igihembwe cya A k’ihinga gitangira muri Nzeri.
Yijeje abahinzi ko mu gihembwe cya C hazaterwa imboga, RAB ikaba izatanga imirama y’imboga ku bahinzi bo mu bishanga, zikazavamo igihembwe cya A gitangiye, abahinzi bakazongera guhinga ibiteganyijwe bitewe n’aho baherereye.
Ku bijyanye n’imvura, Ikigo k’Igihugu k’Iteganyagihe cyo cyatangaje ko imvura izagwa kugeza ku matariki 20 y’uku kwezi kwa Gicurasi ishobora kugenda igabanuka igafata ukwezi kwa Kamena 2018


text:
Abagalatiya
Muri iki gitabo Intumwa Paul ikabukira iby’amategeko, akavugira umudendezo dufite muri Kristo. Hari ho abayuda, abigisha mategeko bo mu itorero ry’Iyerusalemu baje muntara y’igalatiya bakagerageza kumvisha abakristo baho ko bagomba gukurikiza amategeko yo mu Isezerano rya kera. Paulo rero yarabarwaije cyane.
Harimo imirongo myinshi yingenzi; Abagaratiya 2:20 “nabambanywe na Kristo, sijye uriho ahubwo ni Kristo muri jye” ariko igice cya 5 cyaba ari cyo gice gikuru cyerekana uko tuba tumeze iyo turi mubutware bw’umubiri (imirimo ya kamere) kandi cyikagaragaza uko tuba tumeze iyo umwuka wera ariwe uri mubutware (imbuto z’umwuka) hanyuma abagaratiya 5:13 haduhamagarira gukoresha umudendezo dufite muri Kristo nk’amahirwe yo gufashanya murukundo.
Incamake yibigize igitabo cy’Abagaratiya.
I. Ibye kugiti cye: Ubutumwa bw’ubuntu. Hashyigikiwe gutsindishirizwa no kwizera (1:1-2:21)
II. Imyizerere: Ubutumwa bw’ubuntu. Hasobanuwe gutsindishirizwa no kwizera (3:1-4:31)
III. Gushyira mubikorwa: hashirwa mubikorwa gutsindishirizwa no kwizera (5:1-6:18)
Inzandiko yanditse ari munzu y’imbohe
Urwandiko rw’Abefeso, urw’Abafilipi, urw’Abakolosayi, urwa Filimoni n’urwandiko rwa kabiri yandikiye Timoteo, izi nzandiko zose zitwa inzandiko zo munzu y’imbohe kuko Paulo yari akingiraniwe munzu y’imbohe ubwo yandikaga buri rwandiko.


text:
Ubukwe bw’umugore w’ikizungerezi washakanye n’umugabo ufite ubumuga bwateje impagarara ku mbuga nkoranyambaga, aho bibazaga niba ari urukundo cyangwa ari amafaranga amukurikiyeho.
Ni ubukwe bw’umunyamabanga wungirije w’ishyaka rya Chama Cha Mapinduzi (CCM) ryo muri Tanzania, washakanye n’umugore w’ikizungerezi bigatera benshi gucika ururondogoro.
Uyu mugabo witwa Petro Itozya Magoti, ubwo imihango y’ubukwe bwe yajyaga hanze, amateleviziyo na amaradiyo yo ku isi yaravuze karahava.
Ubukwe bwitabiriwe n’abayobozi bakuru bo muri Tanzaniya ndetse n’ibyamamare bikomeye byo muri Tanzania, ndetse ni ubwo bukwe bwiswe “Ubukwe bw’igihugu” bitewe n’ukuntu ibitangazamakuru byinshi byabivuze.
Petro Itozya Magoti, nyuma yo kuryoherwa n’urukundo yabonye mu buzima bwe, yerekeje ku mbuga nkoranyambaga kugira ngo agaragaze uburyo yishimiye kubona umukobwa amukunda.
Ati: “Gukundwa cyane n’umuntu biguha imbaraga mu gihe gukunda umuntu biguha ubutwari.”
“Nzi inshuro wagiye ubinyuramo mu rukundo rwacu. Ntugahangayike mugore wanjye mwiza. Nzakomeza kugukunda kugeza ubuzima bwanjye burangiye. TWANDITSWE AMATEKA. Tuzi aho twavuye n’aho turi uyu munsi. Umurwayi arya ibyeze. NDAGUKUNDA CYANE MUGORE WANGE JOYCE, ”
Nyuma yo gutangaza amashusho yavuye mu bukwe, abantu batangiye gucika ururondogoro ku mbuga nkoranyambaga.
Benshi bibajije niba uyu mugore yarongowe n’umunya-politiki kubera urukundo rw’ukuri cyangwa niba yarabikoze kugira ngo yungukire ku cyamamare.
Abantu batangajwe cyane n’uburebure bugaragara hagati y’umugeni n’umukwe; abandi benshi bishimiye abo bashakanye kubera ukuntu basaga neza, mu gihe abandi bashinjaga umugeni ko ashobora kuba agiye kurya umutungo w’uwo mugabo.
Bimwe mu bitekerezo byatanzwe ku mbuga nkoranyambaga.
Uwitwa Thelovedwords yaranditse ati: “ Ndasenga abe amukunda by’ukuri kuko umugabo asa nkumukunda cyane. Ndasenga cyane ibi byiyumviro ntibizarangire”.
pde_847 we yaranditse ati; Birababaje kubona abantu benshi babona ko yamurongoye kubera amafaranga. Ni umudamu mwiza cyane kandi uzi ubwenge, ku buryo yashoboraga kubona umukunzi udafite ubumuga. Abantu bamwe bifuza kwishyira mu mwanya wabo kandi urukundo ntacyo rukurikiza”.


text:
Rugaba Emmanuel, umutahira wabigize umwuga ndetse akaba azwiho no kuyobora ibirori (M C) mu bukwe, yize ubucuruzi n’ibaruramari, ariko asanga impano afite yo kuvuga amazina y’inka ari yo imufitiye inyungu kuruta uko yajya gushaka akandi kazi.
Rugaba atuye muri Kimisange mu Karere ka Kicukiro, avuga ko iyo ari mu bihe byiza amafaranga ashobora kwinjiza ku kwezi amake ari uguhera ku bihumbi magana atatu kuzamura.
Soma ikiganiro Rugaba yagiranye n’ikinyamakuru impamba.com
Impamba.com (I): Ubuhanzi bwawe bwatangiye kwigaragaza ryari?
Rugaba Emmanuel (R E): Mu mwaka wa 1999, ubwo nabyinaga mu matorero ya Kinyarwanda no guhamiriza, muri 2008 ni bwo impano yo kuvuga amazina y’inka natangiye kuyigaragaza
I : Amatorero wabyinnyemo azwi ni ay’ahe?
R E: Nabyinaga mu matorero yo mu dukaritsiye (quartier) twa Gikondo nk’iry’abana ryatozwaga na Teddy, nyuma y’aho naje kujya mu itorero “Uburiza” rya Samusure, ari nabwo natangiye kuvuga amazina y’inka
I : Ese uyu mwuga wakumariye iki?
R E: Ntangira kubikora ubuzima bwarahindutse, aho mbitangiriye nize neza ntawunyirukana ku ishuri
I : Wize iki mu mashuri yisumbuye, kuki utagiye gushaka akazi kajyanye n’ibyo wigiye?
R E: Mu mashuri yisumbuye nize ubucuruzi n’ibaruramari (commerce et comptabilité) muri Collège Inyemeramihigo, impamvu ndashaka akandi kazi mbona katanyinjiriza nko kuba “MC” cyangwa kuvuga amazina y’inka
I : Nko mu kwezi ushobora kwinjiza amafaranga angahe?
R.E: Biterwa n’ibihe uko bimeze, mu bihe byiza mu kwezi nshobora kwinjiza n’ibihumbi magana atatu no kurenga
I : Ese n’ubu ugira itorero ubyinamo?
R E: Nta torero mbarizwamo nkora ku giti cyanjye, mfite abana 10 nigishije ubu bari ku rwego rwiza, hari abo bitunze hari n’abo byafashije gusubira ku ishuri baturuka mu gace k’iwacu Kimisange mu miryango ikennye, abo bose n’abigishije ku buntu
I : Kuvuga amazina y’inka no kuba “MC” ni impano, cyangwa bisaba kubyiga mu ishuri?
R E: Hari ababyiga n’abandi ari impano, nkanjye ni impano yigaragaje kuva nkiri muto nakundaga kumva ibitaramo, kuganira n’abakuze, ibyo nkora na none ngendera ku muco n’amateka y’igihugu
I : Ukimenyana na Samusure wungutse iki?
R E: Samusure twamenyanye abikora by’umwuga njye ndi umwana ufite impano, yumvishije aho mvuga aranshyigikira, atangira kunshakira ibiraka (akazi), uko imyaka yashiraga ni ko nazamukaga
I : Ese wumva hari icyo Leta yafasha abantu mufite iyo mpano?
R E: Nkanjye mfite ishuri, ariko ubumenyi bwacu hari aho bugarukira, kubona ibitabo biratugora, umuco ni ikintu kinini, tubura aho dukura amasomo ajyanye n’umuco ngo tumenye ubuzima bw’umuco wacu natwe tukazabisigira abandi, tubonye aho duhugurirwa byadufasha
I : Ko bivugwa ko hari Ishyirahamwe ry’abahanzi bavuga amazina y’inka n’abayobora ibirori (MC) waba urizi?
R E: Iryo shyirahamwe ntaryo nzi, ahubwo hari abakora ikimina bakakita ishyirahamwe, ahubwo ubu turi kureba ko ryabaho, turi muri gahunda yo kuryandikisha.
I : Wavutse ryari? Wavukiye he?
R E: Navutse mu mwaka wa 1991 mvukira i Gikondo muri Kimisange, ariko iwacu baturuka mu Karere ka Nyamasheke mu cyahoze ari Cyangugu
I : Mu buzima busanzwe ukunda iki?
R E: Nkunda gusenga
I : Wanga iki?
R E: Nanga icyambuza amahoro
I : Mu bantu bavuga amazina y’inka wemera nde?
R E: Nemera Rugemintwaza w’i Nyaruguru na Nkurunziza bakunda kwita Maji Maji ni bo bambera icyitegererezo
I : Kugira ngo umuntu akubone mu birori bye umwishyuza amafaranga angahe?
R E: Biterwa n’umuntu uko aje, hari uyaguha bitewe n’agaciro yahaye umwuga wawe hakaba n’undi wabwira ibihumbi mirongo itanu akagusubiza ko ari menshi, nta biciro bihamye ngira turumvikana
I : Iyo muvuga amazina y’inka mugendera kuki?
R E: Iyo bambwiye mbere mfite uko mbihuza n’amateka y’umuntu nkamukorera izina ryihariye
I : Urubatse cyangwa se uracyari ingaragu?
R E: Ndi ingaragu
I : Urwego ugezeho urashimira nde?
R E: Ku mwanya wa mbere ndashimira mushiki wanjye Gloriose niwe wabanje kumbwira ko mfite iyo mpano yo kuvuga amazina y’inka ko nabikora bikangirira akamaro, undi ni Samusure wamfashije kuzamuka nkamenyekana na Niyitegeka Gracien ukina filimi yitwa Seburikoko ubu niwe mujyanama wanjye.


text:
Rusesabagina ari imbere y’ubutabera aho akurikiranyweho uruhare mu gushyigikira ibikorwa by’iterabwoba byavuyemo ibitero byagabwe mu Rwanda, bikagwamo abaturage icyenda mu bihe bitandukanye.
Ibimenyetso bitandukanye byerekana ko uyu mugabo w’imyaka 67, yagize uruhare rufatika mu ishingwa ry’Impuzamashyaka MRCD, ifite inyeshyamba za FLN.
Rusesabagina ari muri RIB, ubwo yabazwaga amafaranga yahawe MRCD/FLN yavuze ko atamenya neza umubare ariko ko agera mu bihumbi 300 by’amayero. Yasobanuye ko abazi neza uko amafaranga yakusanywaga, akanagezwa ku barwanyi ba FLN ari ababitsi ba MRCD.
Ni igisubizo yatanze asa n’ushaka kugabanya uburemere bw’icyaha no guhunga inshingano yari afite n’uruhare yagize mu gutera inkunga iterabwoba binyuze muri MRCD/FLN.
Inyandiko zafatiwe muri mudasobwa ya Rusesabagina mu Bubiligi zigaragaza ko yari ku ruhembe rw’imikorere yayo ndetse yakurikiraniraga hafi ibikorwa byose kuva ku gushaka amaboko y’abaterankunga, kugena politiki igenderwaho no gutanga ibitekerezo ku bikeneye gukorwa ku rugamba.
Inyandiko mvugo ye muri RIB, yuzuzwa n’ibyo yaganiriye na Gen Irategeka Wilson wayoboraga CNRD Ubwiyunge, ishyaka ryari muri MRCD [yarimo PDR Ihumure ya Paul Rusesabagina na RRM ya Nsabimana Callixte ‘Sankara’.]
Gen Irategeka yamubwiye ati “Turi gushaka kohereza abahinzi mu murima, wowe ukohereza amafaranga aho tutazi. Urashaka kubacamo ibice?’’
Rusesabagina ubwo yari mu Bugenzacyaha yavuze ko mu mvugo zabo, bakoreshaga “abahinzi” bashaka kuvuga “abarwanyi”, “amasuka” yasimburaga “imbunda”, “amasasu” bayitaga “utubuyenge” mu gihe ku irasaniro “Champ de Bataille’ hitwaga mu “murima” cyangwa ku isambu.
Umugambi wo gukusanya inkunga ya MRCD/FLN witwikiriye inzira yo gucyura impunzi
Mu gukusanya inkunga yo gufasha MRCD/FLN, Rusesabagina yatangaga umusanzu utomoye kuva ku gushaka ubushobozi no gukora ubukangurambaga bwo kongera abayoboke bafatanya mu mugambi mubisha wo kurwanya u Rwanda.
Inyandiko igaragaza bimwe mu bimenyetso byatanzwe n’Ubushinjacyaha bw’u Bubiligi nyuma yo gusaka urugo rwa Rusesabagina i Bruxelles yerekana inzira zakoreshwaga mu gukusanya inkunga yakoreshejwe mu bikorwa by’iterabwoba bya MRCD/FLN.
Bimwe mu biganiro byasanzwe mu nyandiko zo muri groupe ya WhatsApp yitwa “Abadasigana ba MRCD’’, yarimo na Rusesabagina wari wariyise “Pas Besoin.’’ Rusesabagina yemeye ko iyo telefoni yari iye ndetse ariyo yakoreshaga mu Bubiligi.
Mu bihe bitandukanye, Rusesabagina kimwe n’abandi bayoboke ba MRCD/FLN bandikiranye bajya inama ku cyakorwa ngo umugambi wabo utange umusaruro.
Imwe muri izo nyandiko yerekana ko uwitwa Nsengiyumva Appolinaire yashyizwe mu bayobozi bakurikiraniraga hafi ubukangurambaga bwari bugamije gushyiraho amatsinda yo gushishikariza abantu cyane cyane impunzi z’Abanyarwanda kwinjira no gushyigikira uyu mugambi no kwigomwa bagatanga icyo bafite, bizezwa ko “ari zimwe mu nzira zizabafasha gutaha mu Rwanda.”
Ku wa 28 Mutarama 2018, Nsengiyumva yandikiye uwitwa Emma kuri WhatsApp, amubwira ko hakenewe imbaraga mu bukangurambaga kugira ngo abantu bashyigikire urugamba rwa MRCD/FLN.
Ati “Komera Emma, ni byo rwose hakenewe kongera ingufu mu kazi. Mukangurire inshuti n’abavandimwe bikore ku mufuka kuko amikoro ni kimwe mu bidindiza imirimo. Nimwigomwe mu gihe gito maze icyo mubonye cyoherezwe ku isambu. Imana ibidufashemo.”
Ijisho rya Rusesabagina ryagenzuriraga hafi imikorere ya MRCD/FLN
Mu bihugu bitandukanye hatangiye gushakishwa abarwanashyaka benshi kugira ngo uwo mugambi ugerweho.
Nko ku wa 27 Gashyantare 2018, Ntakirutimana Esdras utuye i Yaoundé muri Cameroun yandikiye Rusesabagina amubwira ko ubukangurambaga bugomba gushyirwamo imbaraga (“kuba intense”).
Yagize ati “Mukomere Mzee, akazi karakomeje. Mobilisation igomba kuba intense. Nifuzaga ko mwavugana n’umuhungu uri Canada witwa Jovial, twahoze dukorana muri F ariyo avuye muri Canada. Tumaze kuvugana rwose kandi yavamo umurwanashyaka mwiza w’umukozi. Yemeye ko mwavugana kandi na nyirabukwe babana muri Canada muraziranye cyane kuko sebukwe w’uwo muhungu akomoka iwanyu i Gitwe, Murama.”
Aba barwanashyaka bari mu mashyaka ya CNRD Ubwiyunge, PDR Ihumure na RRM yaje kubyara MRCD, bose basabwe gusenyera umugozi umwe mu kwegeranya inkunga yo gufasha FLN.
Mu nyandiko yo ku wa 27 Nyakanga 2018, Nsengiyumva Appolinnaire, yandikiye Rusesabagina amubwira kwibutsa abakuru b’amashyaka yo muri MRCD; ubwo ni we wayoboraga PDR, Gen Irategeka Wilson wa CNRD na Nsabimana Callixte Sankara wa RRM kubwira abantu bahagarariye ko ubu ibikorwa bya mobilization na fundraising turi kubikorera hamwe, ku bw’ibyo aho bari hose bagakorera hamwe.’’
Yakomeje ati “Abo muri RRM bamenyekane bashyirwe mu buyobozi bw’ibanze kugira ngo message [ubutumwa] ibe imwe. Ibi birihutirwa cyane cyane hano twatangiye akazi. Abakuru mubidufashemo.”
Icyo gihe “Pas Besoin”, izina rya Rusesabagina kuri ya groupe ya WhatsApp yarasubije ati “Wiriwe, ubu ndi mu igaraje nindangiza ibyo ndimo nkoresha ndabashaka.”
Nyuma yo gushyiraho inzego zitandukanye zigize MRCD-FLN, Komisiyo ishinzwe Ubukungu yahawe inshingano zo gukusanya inkunga hirya no hino ku Isi (Congo-Brazaville, Cameroun, u Buholandi, Malawi, Kenya n’ahandi).
Tariki 5 Kanama 2018, Nsengiyumva yongeye kwandika ati “Komiseri ushinzwe Imari agomba kwigaragaza cyane (kuba active) muri ibi bihe turimo. Sinzi niba uwo mudamu aboneka igihe cyose ku buryo yabikora neza. Bitabaye ibyo, nasaba ko niba dufite umuntu twizeye i Brazzaville, Cameroun cyangwa uwo muzahurira mu Buholandi mube ari we mubishinga. Murakoze”.
Rusesabagina yaramusubije ati “Wiriwe, ubonye akanya twavugana.”
Nyuma y’iminsi itatu gusa, ku wa 8 Kanama 2018, Nsengiyumva yongeye kwandika amumenyesha ko “ya gahunda ya Gisubizo nabitunganyije.”
Yakomeje ati “Byari bigoye ariko nabikoze, nizeye ko nta ngaruka zizabaho nyuma. Yakomeje gutsimbarara ku biribwa n’icumbi ry’abantu batandatu yohereje.”
Rusesabagina yahabwaga raporo ku gato n’akanini
Paul Rusesabagina nka Perezida wa MRCD/FLN, yatangaga umurongo ngenderwaho, akanaha umugisha ibikorwa bya buri tsinda aho riherereye kuko buri raporo yamugezwagaho.
Nka tariki 20 Kanama 2018, uwitwa Ngarambe Jean Baptiste yandikiye Rusesabagina amubaza ku bantu bashaka kwinjira mu ishyaka.
Ati “Hari umuntu twavuganaga ngo hari abantu bashaka gufasha ariko batinjiye mu ishyaka. Kubera iyo mpamvu ngo ntabwo bashyiraho cellule y’ishyaka.”
Rusesabagina yamusubije ati “Abashaka kuza mu ishyaka bagafasha barimo, bahawe ikaze kandi n’abashaka gufasha gusa, imfashanyo zabo turazakiriza amaboko yombi.”
Urugero rubihamya ruri muri raporo y’urugendo Eric Munyemana wari Umubitsi Mukuru wa MRCD/FLN, yamugejejeho akubutse mu rugendo yakoreye muri Afurika n’inkunga yahaboneye.
Tariki 10 Nzeri 2018 yandikiye Rusesabagina ati “Raporo y’urugendo muri Malawi. Tariki 29 Kanama ni bwo nagiyeyo, ngenda nsura abavandimwe twari twaravuganye kuri telefoni bakishimira intambwe MRCD irimo itera.’’
“Nabasabye gushyigikira ibikorwa bya MRCD, mbasobanurira ingorane z’amikoro zihari, bagenda begeranya inkunga yaje kugera ku 5.740.000 Koca (ni nka 8000$). Nasanze kandi bari barateranyije 6000$ mbere y’uko ngerayo. Bari barabashije gukora ubukangurambaga mu muntu w’i Nairobi na we watanze 2000$. Umusaruro w’abo bavandimwe bose ni 22.300$ n’amayero 1000.’’
Yongeyeho ko yakoresheje itike y’amayero 937 n’amafaranga yo kwifashisha yise “ka argent de poche” k’amayero 150. Aya arimo ay’ingendo, telefoni na internet no gufata akantu rimwe na rimwe.
Munyemana kandi yongeye gutanga raporo kuri Rusesabagina agaruka ku byavuye mu nama yabereye i Paris, ibitekerezo byahatangiwe n’ingano y’umusanzu wahatangiwe ku wa 15 Nzeri 2021.
Muri iyo nyandiko yanditswe nyuma y’umunsi umwe, ku wa 16 Nzeri 2018, Munyemana yagize ati “Ku wa Gatandatu tariki 15 Nzeri, Biruka, Eric na Jean Louis ni bo babashije kuboneka bajya i Paris. Habonetse abantu bake cyane (9). Ababonetse bateranyije amikoro angana n’amayero 840. Nta sale yari yakodeshejwe ahubwo twahuriye muri parc public. Habayeho kuganira twumvikana ko nyuma icyo gikorwa kizongera kubaho mu kwezi kumwe, ariko twiha inshingano ko buri muntu atazaza wenyine ko ahubwo buri wese azaza azanye n’undi muntu.”
Usibye raporo y’ibyakozwe Rusesabagina yahabwaga, yanagishwaga inama mbere yo gufata icyemezo icyo ari cyo cyose, agatanga umurongo ukwiye.
Ibi ni nako byagenze ku witwa Matabaro Patrick wo muri Cameroun; mbere yo gushishikariza impunzi zihatuye gutera inkunga MRCD/FLN, yabanje kumugisha inama.
Nyuma yo kwemererwa kujya kuganira n’impunzi, yarabikoze, ndetse akubutseyo, atanga raporo y’urugendo avuyemo.
Tariki 7 Mata 2019, Matabaro yandikiye Rusesabagina ati “Ubu mvuye mu nama y’inteko rusange idasanzwe y’umuryango w’impunzi z’Abanyarwanda hano i Yaoundé. Ni inama nari nasabye Perezida w’umuryango ubwo duheruka guhura n’itsinda rya MRCD tariki 28 Werurwe 2019, kugira ngo dutange ubutumwa bw’urugamba rwa MRCD/FLN kuri bose icyarimwe.’’
Matabaro kuri uwo munsi yabwiye Rusesabagina ko nyuma yo kubasobanurira urwo rugamba biyemeje ko bagiye gushyira imbaraga mu bikorwa byo gukusanya inkunga binyuze mu mazone kugera no ku nzu ndetse avuga ko bazatanga igihe ntarengwa cyo guhigura ubwo bwitange.
Ati “Nyuma yo gukusanya ikizaba cyavuye muri ubwo bwitange [promesses] bazaba batanze, tukazabaza abayobozi bakuru ba MRCD uko uwo musanzu uvuye i Yaoundé wabageraho. NB: Byagaragaye ko abantu bishimiye ko tuvuye mu bwoba tukaba twerekanye ko twiyemeje kwinjira mu rugamba ku mugaragaro. Murakoze.”
Kugenda biguru ntege mu kugaba ibitero byatumaga inkunga iba iyanga
Mu bukangurambaga bwakorwaga, abarwanashyaka babwirwaga ko hakenewe inkunga yo gushyigikira abarwanyi ba FLN bagombaga kugaba ibitero.
Ibi byatumaga rero iyo hashiraga iminsi myinshi nta gitero kigabwe, umusanzu ugabanuka. Icyo gihe byasabaga ko abayobozi baganira ku buryo bushya bwo gukangura abanyamuryango ba MRCD.
Izo nyandiko zerekana ko muri ubwo uburyo harimo no gusaba abahinzi (imvugo yakoreshwaga mu kuvuga ‘abarwanyi’), guhinga (byavugaga ‘kugaba ibitero’).
Uwamahoro Emilien ku wa 24 Ukwakira 2018 yanditse ati “Mukomere, birakwiye ko twabikora ariko ubu bamwe batangiye kudufata nk’ababeshyi kubera nta gikorwa giherutse, abandi bakongeraho ko ntaho dutaniye n’abasanzwe natwe twatangiye kugaragaraho gucikamo ibice. Tuzagerageza ariko ntibyoroshye.”
Frank yarasubije ati “Niko biri, wagira ngo bazajya bafasha ibikorwa gusa ntibiduca intege nukugumya dukora mobilization.”
Eric yahise asubiza ati “Mwiriwe neza, kuwa Gatandatu tariki 3/11 dutegure igikorwa cyo kwiteza imbere se? Hari ubukangurambaga hanze aha bwo kudusenya ko twabeshyaga, ko nta bikorwa tugira. Nkaba nibaza niba hari abantu tuzabona. 1) Dutegure igikorwa abazaza bose? 2) Tube turetse dutegereze abana babanze bakomeze ihinga? Mumfashe guhitamo icyo twakora.”
Emilien Uwamahoro tariki 25 Ukwakira 2018 yaranditse ati “Mukomere, njye ndumva options ya kabiri ariyo twafata kuko no mu gikorwa cyo kwiteza imbere hazamo abantu baje kuneka ko twabonye abantu. Ibaze tubabuze n’iyo campagne yo kudukoba irimo kudukorerwa byaba bibi kurushaho. Bahinge natwe tube twitegura kuzagenda tubagara, twicira n’ibisamho Ariko bitabujije ko abantu basanzwe batwizeye kandi batwiyumvamo kubegera tugafata icyo baba baduhaye.”
Rusesabagina aregwa ibyaha icyenda bifitanye isano n’ibikorwa by’iterabwoba. Tariki ya 20 Nzeri 2021 ni bwo urukiko ruzatangaza umwanzuro ku rubanza we n’abandi 20 baregwamo.